36 maut dalam tanah runtuh di Maharashtra
Oleh KOSMO!

23 Julai 2021, 6:35 pm
MUMBAI – Seramai 36 penduduk terkorban, manakala berpuluh-puluh  lagi dikhuatiri tertimbus  dalam kejadian tanah runtuh di barat India yang berpunca daripada hujan lebat.
“Sekurang-kurangnya 35 hingga 40 orang lagi masih terperangkap dan kami sedang cuba menyelamatkan mereka,” kata seorang pegawai.
Semalam, tiga insiden tanah runtuh melanda daerah Raigad, negeri Maharashstra.
Hujan berterusan mengakibatkan ribuan penduduk terperangkap di Maharashtra.
Tentera Laut  dan Tentera Udara India melancarkan operasi menyelamat, namun sukar kerana tanah runtuh menyekat beberapa jalan utama ke lokasi bencana di Lebuhraya Mumbai-Goa.
Tentera Laut India mengerahkan tujuh pasukan penyelamat yang lengkap dengan bot getah, jaket keselamatan dan pelampung ke kawasan-kawasan yang terlibat bersama helikopter untuk mengangkut penduduk.

Dalam pada itu, Jabatan Meteorologi India mengeluarkan amaran  bahawa hujan lebat akan berterusan selama beberapa hari lagi. – AFP


Hujan air batu di Rantau Panjang
Oleh YATIMIN ABDULLAH

23 Julai 2021, 7:02 pm
RANTAU PANJANG – Penduduk di Kampung Banggol Merbol, Gual Sitok di sini dikejutkan dengan fenomena hujan air batu hari ini.
Difahamkan kali terakhir fenomena hujan air batu itu berlaku 20 tahun lalu.
Fenomena itu diakui oleh penduduk Muhamad Zailani Che Awang, 42, yang menyifatkan kejadian itu sebahagian bukti kekuasaan Allah.
“Saya cukup bertuah apabila diberikan kesempatan untuk melihat sendiri kejadian ini sekali lagi,” katanya ketika dihubungi Kosmo! di sini hari ini.
Muhamad Zailani memberitahu, kejadian itu berlaku pada pukul 4.15 petang tadi.
Kosmo! Online baru-baru ini melaporkan penduduk di Tanah Merah digemparkan dengan fenomena hujan air batu yang melanda beberapa kawasan di sekitar daerah ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penuntut UniMAP positif Covid-19
Oleh NUR NAZLINA NADZARI

23 Julai 2021, 6:25 pm
ARAU – Seorang penuntut Universiti Malaysia Perlis (UniMAP) didapati positif Covid-19 semalam setelah menjalani ujian saringan untuk pulang ke kampung halamannya di Sabah.
Timbalan Naib Canselornya (Hal Ehwal Pelajar dan Alumni), Prof. Dr. Mohd Fo’ad Sakdan berkata, penuntut Fakulti Teknologi Kejuruteraan Awam tersebut kini dikuarantin di Pusat Rawatan Risiko Rendah Covid-19 di Institut Latihan Kementerian Kesihatan Malaysia (ILKKM) di Kangar dekat sini.
“Penuntut terbabit yang berasal dari Sabah perlu menjalani ujian saringan sebelum pulang ke sana. Dia sudah membuat ujian saringan Covid-19 pada 16 Julai lalu dan keputusannya negatif.
“Bagaimanapun, tarikh penerbangannya ditunda, jadi dia perlu menjalani ujian saringan tersebut semula pada 19 Julai lalu, namun keputusan yang diperoleh semalam adalah positif,” katanya ketika dihubungi di sini hari ini.
Sementara itu, beliau berkata, seramai 13 penuntut yang dikenal pasti sebagai kontak rapat telah diarahkan untuk menjalani kuarantin di Pusat Kesihatan universiti.
Tambahnya, pihak universiti juga telah melakukan sanitasi di kawasan yang dilawati penuntut terbabit termasuk di hostel. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Gajah masih berkeliaran di Felda Bersia
Oleh MOHAMAD HAFIZI BIN MOHD SAID

23 Julai 2021, 6:37 pm
GERIK – Dua ekor gajah liar dipercayai masih berkeliaran sekitar Felda Bersia di sini dan tindakan menjejak dijalankan Jabatan Perlindungan Hidupan Liar dan Taman Negara (Perhilitan).
Pasangan gajah jantan dan betina itu sedang dikesan Unit Tindakan Gajah (UTG) Perak selepas menerima aduan penduduk semalam.
Pengarah Perhilitan Perak, Yusoff Shariff berkata, aduan dibuat setelah pihaknya berjaya menangkap seekor gajah liar diberi nama Yob Daha yang memusnahkan tanaman penduduk kampung sama sebelum ini.
“Pagi semalam terima aduan baharu berkenaan dua ekor gajah liar dari penduduk kampung di sini yang berkeliaran memusnahkan tanaman di kebun mereka.
“Pasukan UTG Gerik berjaya menjejak mamalia itu dan kami berharap gajah terbabit masuk kembali ke dalam hutan Gerik,” katanya kepada pemberita pada Ops Pindah Yob Daha di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Makhluk asing didakwa akan mendarat di Bumi pada 2022
Oleh KOSMO!

23 Julai 2021, 6:30 pm
LONDON – Seorang pengguna media sosial yang mendakwa dirinya  pengembara masa, meramalkan bahawa makhluk asing setinggi 213 sentimeter bakal mendarat di Bumi, Mei tahun depan, lapor akhbar The Sun semalam.
Pengguna TikTok yang menggunakan akaun @Futuretimetraveller itu berkata, tarikh sebenar ketibaan makhluk asing itu adalah pada 24 Mei 2022.
“Berdasarkan masa saya, terdapat banyak makhluk asing daripada pelbagai jenis akan hidup di sini sebagai penduduk Bumi pada masa depan,” katanya.
Individu yang mendakwa dirinya datang dari masa depan itu turut menamakan kumpulan makhluk asing itu sebagai ‘Nirons’ yang akan tiba secara aman.
“Amerika Syarikat (AS) akan menyerang makhluk asing tersebut serta memulakan ‘perang antara dimensi’,” ujarnya.
Video yang dimuat naik itu dikongsi lebih 90,000 kali dan menerima lebih daripada 2,300 tanda suka setakat ini.

“Dakwaan luar biasa memerlukan bukti yang luar biasa,” komen seorang pengguna. – AGENSI


Wakil pembangkang dijemput anggotai MPN
Oleh NOR IDAYU BOSRO

23 Julai 2021, 6:35 pm
PUTRAJAYA – Majlis Pemulihan Negara (MPN) bersetuju untuk menjemput wakil-wakil daripada parti-parti pembangkang iaitu Pakatan Harapan, Warisan and Pejuang sebagai ahli majlis itu selaras dengan pendekatan Pelan Pemulihan Negara (PPN) yang berlandaskan prinsip kolaborasi, inklusif dan whole-of-nation.
Perkara itu dipersetujui dalam mesyuarat pertama MPN yang dipengerusikan Perdana Menteri, Tan Sri Muhyiddin Yassin hari ini.
Menteri Penyelaras PPN, Tengku Datuk Seri Zafrul Tengku Abdul Aziz berkata, MPN juga bersetuju untuk menjemput wakil dari kerajaan-kerajaan negeri Sabah dan Sarawak untuk menganggotai majlis itu.
Beliau berkata, MPN juga mengalu-alukan kesediaan dan penglibatan pakar-pakar daripada pelbagai industri, sektor swasta dan pertubuhan bukan kerajaan (NGO) serta pakar-pakar ekonomi, sosial dan kesihatan yang telah bersetuju untuk berkongsi kepakaran dan pengalaman masing-masing.
Menurutnya, mereka ialah Tan Sri Nor Mohamed Yakcop, Tan Sri Azman Mokhtar, Tan Sri Anthony Fernandes, Profesor Datuk Dr. Adeeba Kamarulzaman, Datuk Seri Wong Chun Wai, Datuk Michael Kang, Datuk Dr. Habibah Abdul Rahim, Datuk Dr. Hartini Zainuddin dan Dr. Sivakumar Thurairajasingam.
“Keanggotaan wakil-wakil parti pembangkang, tokoh-tokoh dan pakar-pakar daripada pelbagai sektor ini akan memantapkan lagi keahlian MPN serta pelaksanaan PPN yang bersifat dinamik dan perlu diadaptasi berdasarkan situasi semasa,” katanya dalam satu kenyataan di sini hari ini.

Tengku Zafrul yang juga Menteri Kewangan berkata, MPN berharap kepelbagaian pendapat dan kepakaran itu dapat menyumbang kepada pemerkasaan sektor kesihatan, peningkatan usaha vaksinasi, penyelarasan, pelaksanaan dan keberkesanan SOP serta sokongan dan bantuan kerajaan dalam tempoh pemulihan.
“Seterusnya, MPN juga akan menyampaikan maklumat mengenai aspek-aspek PPN kepada rakyat secara telus dan mudah difahami melalui portal rasmi PPN yang akan dilancarkan pada 26 Julai ini,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Orang Selangor jangan degil – Netizen
Oleh EDDY AQMAL MOHAMED HAMIDI

23 Julai 2021, 6:59 pm
PETALING JAYA – Orang ramai mula meluahkan ketidakpuasan hati apabila kes positif Covid-19 semakin meningkat dengan angka baharu hari ini mencatatkan sebanyak 15,573 kes dengan Selangor sebagai penyumbang utama iaitu 7,672 kes.
Sebelum ini ramai yang berjenaka untuk mengeluarkan Selangor daripada graf kes kumulatif malah ada yang mencadangkan agar negeri tersebut dikeluarkan dari Malaysia namun hari ini komen yang ditinggalkan nampak lebih serius dan berbentuk keluhan serta arahan.
Tinjauan di ruangan komen ciapan Ketua Pengarah Kesihatan, Tan Sri Dr. Noor Hisham Abdullah mendapati, rata-rata pengguna Twitter menyeru agar penduduk Selangor kekal di rumah dan jangan berdegil memandangkan kes positif sudah terlalu tinggi di negeri itu.
“Tolonglah orang Selangor, duduk di rumah sahajalah, jangan lah berdegil nak ke sana ke sini. Tolonglah,” rayu seorang pengguna dengan nama @simbu1995459.
“Apa sudah jadi ni, kenapa makin naik? Sepatutnya turun ini makin naik pula,” soal pengguna dengan nama Sahakwahab.
Dalam pada itu, seorang pengguna dengan nama @hanief_ramli turut berkongsikan pandangan agar Selangor dikenakan penutupan penuh dalam usaha melandaikan kes positif yang semakin meningkat di negeri itu.

“Tutup Selangor tu tak boleh ke? Buat ‘full lockdown’ Selangor je bagi kes turun.
“Memanglah takkan menghilangkan Covid-19 tapi pasti dapat kurang jangkitan berlaku di sana yang asyik bertambah setiap hari,” ciapnya.
Sementara itu, seorang pengguna dengan nama Wan Rongak berkata tidak mustahil suatu hari nanti tiada lagi rakyat dan hanya tinggal menteri sahaja di Malaysia.
“Malaysia boleh jadi negara pasir berdengung dah tak lama lagi ni aku rasa. Rakyat dah tiada tinggal menteri dan raja sahaja yang ada,” luahnya.
Untuk rekod, sebanyak 11,985 kes positif dilaporkan kelmarin yang kemudiannya meningkat kepada 13,034 semalam dan mencecah ke angka 15,573 hari ini sekaligus memecah rekod tertinggi kes positif Covid-19 negara dengan jumlah keseluruhan kes setakat ini adalah 980,491 kes. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Perbarisan Hari Kebangsaan 2021 tak libat remaja, kanak-kanak
Oleh AMREE AHMAD

23 Julai 2021, 7:15 pm
PUTRAJAYA – Acara perbarisan pada 31 Ogos kali ini dijangka menyaksikan penyertaan kecil tanpa ada sebarang persembahan daripada peserta kanak-kanak dan remaja belasan tahun.
Perkara tersebut antara gambaran awal yang diberikan sendiri oleh Pengerusi Jawatankuasa Induk Sambutan Hari Kebangsaan dan Hari Malaysia 2021, Datuk Saifuddin Abdullah hari ini.
“Walaupun pihak MKN (Majlis Keselamatan Negara) belum lulus lagi SOP (prosedur operasi standard), secara umum semua peserta mesti telah lengkap dua dos vaksin Covid-19,” katanya dalam sidang akhbar selepas sesi ramah mesra secara maya dengan para penerima Dana Kandungan Digital Pakej Rangsangan Industri Kreatif Malaysia (Prisma).
Perbarisan Hari Kebangsaan 2021 peringkat nasional akan berlangsung di Dataran Pahlawan Putrajaya seperti tahun lalu, manakala sambutan Hari Malaysia 2021 pula diadakan di Sabah.
“Sekiranya berdasarkan SOP sedia ada, maka peserta acara perbarisan dan persembahan akan hanya disertai golongan dewasa sebab bawah 18 tahun belum divaksin,” jelas Saifuddin. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bapa kumpul 150 tan sampah selama 10 tahun untuk anak
Oleh KOSMO!

23 Julai 2021, 7:00 pm
SEOUL – Seorang bapa baru-baru ini menjadi tumpuan media Korea Selatan kerana mengumpulkan sampah selama 10 tahun untuk diberikan kepada anak bujangnya yang berusia dalam lingkungan 40-an, lapor laman berita Oddity Central kelmarin.
Choi, 75, dari wilayah Gwangju mengubah kediaman dua tingkatnya menjadi pusat pengumpulan sampah yang dikutip daripada tong-tong sampah dan sampah yang dibuang di tepi jalan.
Choi percaya sampah orang lain boleh menjadi sesuatu yang berharga kepada individu lain dan memenuhkan setiap inci rumahnya dengan sampah sarap.
Choi mengubah kediamannya menjadi pusat pengumpulan sampah.- SBS
Choi berkata dia mengutip sampah kerana mahu mengisi banyak barang di dalam rumah tersebut untuk anak lelakinya yang sudah lebih setahun tidak keluar rumah.
Anak lelakinya yang berusia 40-an juga tidak pernah keluar bekerja dan hanya menghabiskan masanya di dalam rumah itu tanpa berbuat apa-apa dan hidup dengan wang persaraan kedua ibu bapanya.
“Anak saya suka duduk di rumah, tidak keluar mencari kerja dan ia membimbangkan saya.

“Saya risau sekiranya saya dan isteri sudah tiada kelak, dia tiada tempat bergantung lalu saya menyimpan banyak barang untuk anak saya,” kata Choi.
Choi, isterinya dan anak lelaki mereka tidur di dalam satu ruang kecil di rumah itu memandangkan kawasan lain semuanya dipenuhi sampah.
Begitu pun, isteri Choi menderita masalah jantung yang serius dan doktor menyarankan agar dia tinggal dalam persekitaran yang bersih.
Choi akhirnya terpaksa bersetuju untuk emndapatkan khidmat sukarelawan bagi membersihkan kediamannya itu.
Seramai 226 orang sukarelawan dan satu jentera pengorek digunakan bagi mengorek 150 tan sampah yang dikutip Choi.
Sebaik sahaja melihat kediamannya bersih buat pertama kalinya selepas bertahun-tahun, lelaki itu menangis dan berkata dia tidak akan mengutip sampah lagi demi kesihatan isterinya. -Agensi


Korban banjir di China meningkat kepada 33 orang
Oleh KOSMO!

23 Julai 2021, 7:30 pm
BEIJING – Berpuluh-puluh  ribu penduduk dipindahkan dari kawasan banjir besar di tengah China semalam ketika angka korban bencana itu dilaporkan meningkat kepada 33 orang, lapor akhbar New York Post.
Angka itu termasuk 12 penumpang yang mati dalam kejadian  kereta api bawah tanah yang ditenggelami air di bandar Zhengzhou.
Sehingga kini, kerugian akibat banjir besar itu dilaporkan sekitar AS$189 juta (RM798 juta).
Situasi itu mendorong Biro Kaji Cuaca Wilayah mengeluarkan amaran ‘merah’ di empat buah bandar di utara Henan iaitu Xinxiang, Anyang, Hebi dan Jiaozuo, yang merupakan amaran peringkat tertinggi.
Sementara itu, meskipun cuaca cerah di Zhengzhou semalam, limpahan air banjir masih berada pada paras tinggi dengan keseluruhan jalan-jalan utama ditenggelami air sehingga memaksa anggota penyelamat menggunakan rakit getah untuk menyelamatkan penduduk.
Kumpulan sukarelawan turut menggunakan bot untuk membawa penduduk yang terperangkap di sebuah pangsapuri dengan wanita hamil dan kanak-kanak dipindahkan terlebih dahulu.

Zhengzhou pada minggu ini menerima hujan menyamai taburan setahun dalam masa empat  hari sahaja  dari Sabtu hingga Selasa lalu.
Menurut seorang pegawai penyelamat, pasukannya telah menyelamatkan kira-kira 1,000 penduduk dari sebuah kawasan kejiranan Rabu lepas, manakala 1,000 yang lain diselamatkan semalam.
“Ada antara penduduk yang enggan keluar kerana mereka mempunyai bekalan makanan.
“Ini kerana mereka tahu sekiranya mereka keluar, mereka tidak mempunyai tempat untuk dituju,” katanya.
Seorang  penduduk yang hanya dikenali sebagai Xu berkata,  dia bersama isteri dan anak-anaknya terperangkap di sebuah pangsapuri selama beberapa hari tanpa bekalan air.
“Kami tidak mempunyai bekalan air, elektrik, tidak boleh mandi dan air yang telah kami gunakan daripada aktiviti membasuh digunakan pula untuk kegunaan tandas,” katanya. – AGENSI


Saya maafkan semua, cukuplah sampai di sini – Ebit Lew
Oleh SITI AMINAH MOHD YUSOF

23 Julai 2021, 6:23 pm
PETALING JAYA – Pendakwah bebas, Ustaz Ebit Lew memaafkan semua pihak yang melabelnya sebagai syaitan, dajal, babi, bodoh, penunggang serta segala macam fitnah dan kecaman yang menjatuhkan dirinya.
Menerusi coretan terbaharu di laman Facebook miliknya, beliau turut memaafkan sesiapa sahaja yang telah menyakiti arwah bapanya, isteri dan dan anak-anaknya.
“Saya maafkan semua. Kita semua sebuah keluarga sampai bila-bila. Saya dengan ini dari hujung rambut hingga ke hujung kaki minta maaf pada sesiapa sahaja secara langsung atau tidak langsung atas apa yang berlaku ini.
“Niat saya hanya hendak menjelaskan tuduhan terhadap saya. Saya minta maaf ya pada semua,” tulisnya hari ini.
Pendakwah disegani ramai itu turut berpesan kepada dirinya sendiri dan semua agar bersatu hati dan bersama-sama berdoa supaya Allah mengangkat musibah Covid-19 di negara ini.
Beliau berkata, sengketa yang wujud tidak menguntungkan sesiapa melainkan syaitan sedangkan ramai lagi orang miskin, anak yatim kelaparan selain ada yang hilang pekerjaan dan tiada tempat berteduh memerlukan bantuan.

“Tanyalah khabar jiran dan keluarga terdekat. Bila dua orang berselisih kedua-duanya tidak untung. Tetapi yang untung ialah syaitan.
“Sekali lagi saya minta maaf. Doakan saya. Cukuplah sampai sini. Ya Allah jika ada pahala untuk semua yang berlaku ini saya hadiahkan semua pahalanya buat ibu bapa saya,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Warga emas terjatuh laut ditemui lemas
Oleh KHAIRUL MOHD. ALI

23 Julai 2021, 5:55 pm
JOHOR BAHRU – Seorang lelaki warga emas maut akibat lemas selepas dipercayai terjatuh ke dalam laut di hadapan Hospital Sultanah Aminah (HSA) di sini hari ini.
Komander Operasi dari balai Bomba dan Penyelamat (BBP) Larkin, Pegawai Bomba Kanan II, Azmi Johar berkata, pihaknya menerima panggilan berhubung kejadian itu pada pukul 1.08 petang.
“Setibanya di lokasi, didapati terdapat mayat seorang lelaki berusia lingkungan 60-an terapung-apung pada jarak 10 meter dari tebing.
“Anggota bomba bertindak membawa naik mayat mangsa ke tebing dan diserahkan kepada polis untuk tindakan lanjut,” katanya dalam satu kenyataan di sini hari ini.
Beliau turut memberitahu, operasi berkenaan kemudiannya ditamatkan pada pukul 1.40 petang. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pekerja kilang maut, seorang parah nahas empat kenderaan
Oleh DIYANATUL ATIQAH ZAKARYA

23 Julai 2021, 5:42 pm
ALOR GAJAH – Seorang pekerja kilang maut manakala seorang lagi parah selepas motosikal yang ditunggang mereka terlibat dalam nahas membabitkan empat buah kenderaan di Jalan Bukit Balai di sini malam tadi.
Dalam kejadian pukul 7.15 malam itu, mangsa, Zahari Ismail, 44, meninggal dunia di tempat kejadian manakala Muhammad Hafiz Mohd. Hishamuddin, 22, pula patah kaki kiri.
Ketua Polis Daerah Alor Gajah, Superintendan Arshad Abu berkata, kemalangan berlaku selepas kedua-dua mangsa yang dalam perjalanan ke Durian Tunggal cuba memotong sebuah kereta jenis Kia Cerato.
“Ketika memotong, motosikal jenis Kawasaki dan Yamaha ditunggang mereka melanggar sebuah kereta jenis Proton Wira dari arah bertentangan,” katanya ketika dihubungi di sini hari ini.
Kedua-dua pemandu kereta tidak cedera.
Siasatan di tempat kejadian mendapati kemalangan berlaku disebabkan kecuaian penunggang motosikal yang memotong secara berbahaya di lorong garisan berkembar.

Mayat mangsa dihantar ke Hospital Alor Gajah manakala penunggang yang cedera dibawa ke Hospital Melaka untuk menerima rawatan.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Gardenia laksana enam ciri SOP
Oleh NORHAYATI YAHAYA

23 Julai 2021, 5:24 pm
SHAH ALAM – Syarikat pengeluar roti terkenal, Gardenia Bakeries (KL) Sdn. Bhd. (GBKL) melaksanakan enam ciri-ciri pelaksanaan prosedur operasi standard (SOP) bagi memastikan kesemua pekerjanya sihat sebelum memasuki premis tersebut dalam mengekang penularan Covid-19.
Pengurus Kanan Pengurusan Sistem dan Perhubungan Institusi merangkap Ketua Jawatankuasa Halal GBKL, Azmy Roslin berkata, perkara utama yang dilakukan ialah penjagaan pintu masuk apabila hanya membenarkan pekerja yang berstatus risiko rendah di profil aplikasi MySejahtera masuk ke kawasan kilang.
Katanya, GBKL juga melakukan penguatkuasaan menerusi audit atau pemeriksaan berkala dalaman yang dilakukan secara harian oleh jabatan masing-masing dan secara bulanan yang dijalankan oleh pasukan audit daripada pelbagai jabatan.
“Ciri-ciri pelaksanaan SOP ketiga ialah pemantauan berterusan kes Covid-19 menerusi penggunaan teknologi maklumat secara ‘real time’ dalam pelaporan kes-kes positif di semua kilang.
“GBKL juga melaksanakan pengasingan pekerja-pekerja menerusi waktu daftar masuk (clock-in) yang berbeza, kantin yang berasingan antara pekerja-pekerja daripada line pengeluaran yang berlainan serta pengasingan pekerja yang tinggal di asrama mengikut kilang dan line pengeluaran,” katanya pada taklimat media sempena lawatan Kementerian Perdagangan Antarabangsa dan Industri (MITI) ke kilang patuh SOP sepanjang tempoh pelaksanaan Pelan Pemulihan Negara (PPN) di kilang GBKL di Seksyen 26, di sini hari ini.
Azmy memberitahu, ciri-ciri pelaksanaan SOP kelima adalah memberikan peringatan yang berterusan melalui taklimat harian ketika pertukaran syif bekerja selain menampal poster dan notifikasi mengenai pematuhan SOP dalam bahasa Melayu, Inggeris, Urdu dan Nepal.

Ujarnya, program sanitasi turut dilakukan setiap kali pertukaran syif di line pengeluaran serta tiga kali sehari di kawasan umum melibatkan kawasan kantin dan surau.
“SOP dijalankan di kilang ini mematuhi kehendak Kementerian Kesihatan (KKM) dan Majlis Keselamatan Negara (MKN) dengan kerjasama diberikan daripada peringkat atasan sehingga pekerja.
“Untuk kelangsungan perniagaan, kita tidak ada pilihan lain, mesti mematuhi SOP memandangkan kita merupakan perkhidmatan perlu dan memastikan SOP terus dipatuhi agar dapat beroperasi,” ujarnya.
Mengulas lanjut, beliau berkata, setakat ini sebanyak 92 peratus daripada keseluruhan 2,871 pekerja GBKL telah menerima suntikan vaksin dos pertama menerusi Program Imunisasi Industri Covid-19 Kerjasama Awam-Swasta (PIKAS).
“Kami menjangkakan kesemua 2,635 pekerja yang telah mendapat satu dos itu akan melengkapkan vaksinasi mereka dalam masa sebulan,” jelasnya. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Diberkas selepas 9 bulan toreh muka rakan
Oleh NOR AINNA HAMZAH

23 Julai 2021, 5:46 pm
JEMPOL – Seorang lelaki yang dicari sejak Oktober tahun lalu kerana disyaki menoreh muka rakannya akhirnya diberkas di sebuah rumah di Bahau dekat sini Isnin lepas.
Menurut Ketua Polis daerah Jempol , Superintendan Hoo Chang Hook, suspek berusia 32 tahun itu ditangkap dalam keadaan mabuk pada pukul 9 malam hasil risikan polis dan maklumat awam.
“Suspek kini direman sehingga Isnin depan bagi membantu siasatan kes mengikut Seksyen 324 Kanun Keseksaan.
“Hasil semakan juga mendapati suspek mempunyai tujuh rekod jenayah dan satu rekod lampau berkaitan dadah,” katanya dalam satu kenyataan di sini.
Chang Hook berkata, dalam kejadian pada 19 Oktober tahun lalu, mangsa yang ketika itu berusia 47 tahun mengalami kecederaan koyak di antara pipi kanan hingga bawah telinga dan bawah pipi kiri hingga tepi bibir akibat ditoreh suspek.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bekalan darah O kurang, HRPB rayu orang ramai derma
Oleh ZAKI SALLEH

23 Julai 2021, 5:28 pm
IPOH – Unit Tabung Darah, Hospital Raja Permaisuri Bainun (HRPB) di sini merayu orang ramai terutamanya mereka yang berdarah jenis O untuk hadir menderma darah bagi memenuhi keperluan darah yang tinggi.
Unit Tabung Darah HRPB dalam muat naik di laman sosial Facebooknya berkata, bekalan darah jenis O tersebut perlu dipertingkatkan memandangkan keperluan yang tinggi di hospital berkenaan.
“Mohon para penderma hadir ke Tabung Darah, HRPB, Ipoh dengan kadar segera atau hadir ke kempen derma darah yang berhampiran.
“Penderma boleh hadir ke pasar raya Aeon Station 18 dan Aeon Kinta City, Ipoh pada Sabtu dan Ahad ini,” katanya.
Tambahnya, orang ramai boleh menghubungi talian 05-2085245 untuk pertanyaan lanjut mengenai maklumat program derma darah pada hari minggu.
Katanya, penderma darah bagaimana pun perlu mematuhi syarat iaitu mesti melebihi tempoh tiga bulan dari tarikh terakhir pendermaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


144 kes kematian hari ini
Oleh SITI A'ISYAH SUKAIMI

23 Julai 2021, 6:01 pm
PUTRAJAYA – Sebanyak 144 kes kematian Covid-19 dilaporkan hari ini menjadikan jumlah kes kematian di Malaysia sebanyak 7,718 kes.
Ketua Pengarah Kesihatan, Tan Sri Dr. Noor Hisham Abdullah berkata, kes aktif dengan kebolehjangkitan Covid-19 pula sebanyak 147,386 kes termasuk 939 kes positif sedang dirawat di Unit Rawatan Rapi dan 456 kes lagi memerlukan bantuan pernafasan.
“Sebanyak 15,573 kes baharu direkodkan termasuk 32 kes import dengan jumlah kumulatif kes Covid-19 sebanyak 980,491 kes.
“Terdapat 10,094 kes sembuh dengan jumlah kes sembuh di Malaysia sebanyak 825,387 kes,” katanya pada sidang akhbar di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Penganggur dakwa cedera ditampar penghulu
Oleh ROSLIZA MOHAMED

23 Julai 2021, 5:38 pm
KOTA BHARU – Seorang penganggur mendakwa cedera selepas ditampar penghulu sebuah kampung kerana dituduh menularkan kisah penipuan cek tunai yang diterimanya di media sosial.
Kejadian itu dikatakan berlaku di sebuah kedai kopi di Kampung Aur Duri, Salor di sini pada pukul 11.30 pagi kelmarin.
Mangsa berusia 58 tahun dipercayai tidak dapat mengeluarkan wang daripada cek tunai bernilai RM300 yang diterima daripada seorang Ahli Dewan Undangan Negeri (ADUN) setelah kematian isteri bulan lalu.
Menurut sumber, penghulu kampung yang tidak berpuas hati datang ke kedai kopi itu sebelum berlaku pertengkaran antara mereka.
Katanya, dalam kejadian itu, penghulu tersebut dipercayai telah menampar pipi kiri, menepuk dahi mangsa tersebut beberapa kali selain menarik bajunya untuk keluar dari kedai kopi berkenaan.
“Penghulu itu mahu mangsa meminta maaf dan menarik semula perkara yang telah ditularnya. Dia (penghulu) memaklumkan tidak mahu melihat lelaki itu di kampung tersebut,” katanya ketika dihubungi pemberita hari ini.

Sementara itu, Ketua Polis Daerah Kota Bharu, Asisten Komisioner Abdul Rahim Daud ketika dihubungi mengesahkan menerima laporan dan punca kejadian masih dalam siasatan. – K! ONLINE


[VIDEO] Bekas Pengerusi MCA Marang maut ditembak
Oleh MOHD AZLI ADLAN

23 Julai 2021, 5:34 pm
MARANG – Seorang bekas Pengerusi MCA Marang maut manakala anak saudaranya cedera parah akibat ditembak oleh seorang anggota Jabatan Sukarelawan Malaysia (Rela) dalam kejadian di Taman Raya, Wakaf Tapai dekat sini hari ini.
Mangsa yang mati ditembak dikenali sebagai Fong Swee Fuan, 65, manakala anak saudaranya yang cedera parah dikenali sebagai Teo Hock Beng, 45.
Suspek berusia 53 tahun yang merupakan rakan baik Swee Fuan dipercayai menembak kedua-dua mangsa menggunakan senapang patah milik Rela.
Dia kemudiannya dipercayai melarikan diri dengan sebuah kenderaan pacuan roda sebelum berjaya ditahan polis bersama selaras senapang dan beberapa butir peluru di Durian Mentangau, Dungun tidak lama kemudian.
Motif kejadian masih disiasat. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Keluarga asnaf Pulau Perhentian dapat daging korban
Oleh MUHD AFIQ AL-HAFIZ MAT YUSOF

23 Julai 2021, 6:21 pm
PETALING JAYA – Seramai 200 penghuni kediaman penduduk di Pulau Perhentian, Terengganu menerima daging korban sempena Hari Raya Aidiladha menerusi Program Korban Asnaf Ikhlas.Com, Mahsuri dan Frontliner IPD Besut di sini hari ini.
Program itu hasil kerjasama syarikat pengeluar kicap dan sos masakan buatan Malaysia, Mahsuri Food Sdn. Bhd. (Mahsuri Food), Ibu Pejabat Polis Daerah (IPD) Besut dan cabang perniagaan mesra muslim, Ikhlas.Com.
Ketua Polis Daerah Besut, Superintendan Abdul Rozak Muhammad berkata, majoriti penduduk Pulau Perhentian terlibat dalam sektor pelancongan dan mereka hilang punca pendapatan selepas Perintah Kawalan Pergerakan (PKP).
“Kita prihatin dengan nasib mereka yang terjejas dan agihkan daging korban di sana dengan melibatkan kira-kira 200 rumah yang kita sudah kenal pasti.
“Selain itu, seramai 14 anggota polis yang bertugas menjaga keselamatan di sana juga akan menerima sumbangan sama. Mereka tidak boleh tinggalkan pulau jadi kita akan pergi hantar kepada mereka,” katanya selepas hadir ke lokasi penyembelihan lembu korban di Hotel Primula Pointray Besut di sini hari ini.
Sementara itu, Ketua Komersial Mahsuri Food, Mohd. Jazri Ikmal Hijaz berkata, Program Korban Asnaf Ikhlas.Com, Mahsuri dan Frontliner IPD Besut merupakan program ibadah korban kedua diadakan bersama Ikhlas.Com selepas yang pertama di Selangor pada tahun lepas.

“Ini antara program tanggungjawab sosial korporat (CSR) ke-13 yang kita laksanakan di beberapa lokasi seluruh negara sejak Jun tahun lepas. Ia bertujuan menyantuni golongan luar bandar khususnya asnaf dan golongan berpendapatan rendah (B40) yang terjejas ekoran pelaksanaan sekatan penuh pergerakan sejak bulan lepas.
“Sebelum ini, kita sudah santuni komuniti pedalaman di Rembau, Negeri Sembilan, agihan bakul makanan kepada 700 penerima di Kedah dan Pantai Timur selain memperkasakan ekonomi wanita melalui perniagaan gerai burger,” katanya.
Ketua Komersial Ikhlas.Com, Mohd. Nor Effendi Yahya memaklumkan, Ikhlas.Com menguruskan ibadah korban hampir 100 ekor lembu yang ditempah pelbagai pihak di Selangor, Pulau Pinang, Kelantan, Terengganu, Melaka dan Sabah pada tahun ini.
“Selain ibadah korban, Ikhlas.Com iaitu anak syarikat AirAsia memberikan pelbagai perkhidmatan yang diperlukan seorang muslim dalam menjalani kehidupan harian dan tahunan secara dalam talian.
“Kita juga mahu membudayakan masyarakat setempat melaksanakan ibadah dan aktiviti tradisi melalui dunia digital berasaskan kepercayaan serta patuh syariah selain menjual pelbagai produk mesra muslim melalui e-dagang,” jelasnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sejuta pekerja industri lengkap vaksinasi SelVAX Oktober ini
Oleh MOHD YUNUS YAKKUB

23 Julai 2021, 5:12 pm
SHAH ALAM – Seramai sejuta pekerja industri yang berdaftar di bawah Program Vaksin Selangor (SelVAX) disasarkan melengkapkan vaksinasi menjelang Oktober lalu.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan Selangor, Rodziah Ismail berkata, SelVAX industri setakat ini telah memberikan vaksinasi kepada 89,563 pekerja daripada 52,000 syarikat.
Katanya, keutamaan akan diberikan kepada industri berisiko, perkhidmatan perlu, mempunyai pekerja yang banyak serta perusahaan kecil sederhana (PKS) yang menghasilkan produk essential yang dibawah 200 jumlah pekerja.
“SelVAX industeri terhad kepada sejuta warga industri dan kita menjangkakan pada Oktober ini mampu menyelesaikannya bergantung kepada bekalan daripada pembekal.
“Pendaftaran masih terbuka dan banyak syarikat mahu segera pekerjanya divaksinasi bagi mengelakkan wujudnya kluster. Kos vaksinasi yang diletakkan sangat berpatutan iaitu RM350 seorang pekerja termasuk kos pengurusan,” katanya kepada pemberita selepas meninjau SelVAX Komuniti bagi Dewan Undangan Negeri (DUN) Batu Tiga di Pusat Pemberian Vaksin (PPV) De Palma Hotel.
PPV yang disediakan untuk program SelVAX Industri adalah di Tropicana Gardens Mall, Kota Damansara; Evo Mall, Bandar Baru Bangi; Hotel De Palma, Shah Alam; Kompleks Sukan PKNS, Kelana Jaya dan Aurora Place, Bukit Jalil.

Dalam perkembangan berlainan, Rodziah berkata, pihaknya telah mengutamakan Badan Pengurusan Bersama (JMB) atau Jawatankuasa Penduduk untuk divaksinasi dalam membantu sebarang proses termasuk penghantaran penduduk di kawasan mereka.
“Paling membimbangkan apabila ada penduduk di situ positif dan perlu dibawa ke Pusat Penilaian Covid (CAC), siapa hendak bawa. Jadi kita sediakan pakaian perlindungan diri (PPE) agar terpanggil JMB untuk membantu membawa mereka yang positif ke hospital dan CAC.
“Ada beberapa kawasan termasuk di DUN saya sendiri telah bekerjasama dengan beberapa ambulan swasta dalam penghantaran tersebut,” katanya. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga kit ujian kendiri Covid-19 kini boleh dijual
Oleh AMREE AHMAD

23 Julai 2021, 4:31 pm
PUTRAJAYA – Kementerian Kesihatan sudah memperakui kit ujian kendiri Covid-19 yang diberi kelulusan bersyarat pada 21 Julai lalu untuk diimport dan diedarkan di seluruh negara.
Menterinya, Datuk Seri Dr. Adham Baba berkata, kit berkenaan kini sudahpun boleh dijual di semua farmasi komuniti berdaftar atau premis fasiliti kesihatan yang terdapat di negara ini.
“Mereka yang buat ujian kendiri itu bagaimanapun perlu memasukkan segera hasil keputusan diterima menerusi aplikasi MySejahtera sama ada negatif, positif atau status invalid,” katanya dalam sidang akhbar secara maya Pasukan Petugas Khas Imunisasi Covid-19 (CITF) bersama Menteri Penyelaras Program Imunisasi Covid-19 Kebangsaan, Khairy Jamaluddin Abu Bakar.
Kit ujian air liur itu kesemuanya menggunakan kaedah RTK-Antigen yang dipasarkan Reszon Diagnostics International Sdn. Bhd., Citymedic Sdn. Bhd. dan Medinics (Malaysia) Sdn. Bhd.
“Ia juga boleh digunakan pihak berkuasa di pintu masuk antarabangsa negara kita selain bagi kemasukan pelajar ke pusat pengajian tinggi tempatan atau sekatan jalan raya,” kata Adham.
Malah, beliau berkata, kit berkenaan sesuai untuk saringan pesalah yang ditangkap polis atau pendatang asing tanpa izin diberkas imigresen kerana hasil ujian diperoleh terus di lapangan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Berangan nak tukar baharu, kereta Uyaina meragam, tayar meletup
23 Julai 2021, 5:14 pm
PETALING JAYA -Mitos yang mendakwa jika seseorang itu memasang niat mahu menukar sesuatu barang kepada yang baharu, barang sedia ada akan rosak atau meragam, mungkin ada benarnya.
Situasi sedemikian yang terjadi kepada pelakon dan pengacara Uyaina Arshad semalam, apabila berdepan kejadian mencemaskan ketika dalam perjalanan pulang dari sebuah klinik.
Ketika itu, tayar keretanya pecah dan meletup secara tiba-tiba, sedangkan sebelum itu dia baru sahaja terdetik dalam hati untuk membeli kereta baharu.
“Ya, kesilapan paling besar! Tengah fikir-fikir dalam otak, kereta apa yang bagus dan sesuai. Bila nak tukar dan sebagainya tetapi bukan dalam waktu terdekat pun sebab saya baru saja beli kereta ini tahun lepas.
“Dalam pada ralit fikir nak beli yang lain, tiba-tiba kereta ni mengaum. Tapi saya tak tahu sebab bunyi pelik ni. Ingatkan enjin, jadi saya teruskan pemanduan,” kongsi Uyaina menerusi hantaran dalam Instagramnya.
Biarpun tahu ada sesuatu yang pelik, Uyaina tetap meneruskan pemanduan seperti biasa tanpa menyedari keadaan tayar keretanya sudah meletup pada ketika itu.

Namun setibanya di kawasan berdekatan sebuah pusat beli belah di Damansara, kereta yang dipandunya tidak boleh bergerak sehingga memaksanya berhenti di bahu jalan.
Dia yang cemas kemudian bertindak menghubungi kekasihnya, penyanyi Raja Syahiran bagi membantunya menukar tayar gantian.
“Elok je berhenti dan saya periksa melalui cermin sisi, tahu-tahu tayar dah rabak. Dia jadi rambu-ramba tepi tayar tu. Tak okey. Sempat lah menangis sekejap sebab cuak.
“Dalam 10 minit dia sampai dan suruh saya masuk dalam kereta, jangan keluar. Saya pula risau sebab situ jalan sibuk, banyak sangat kereta, bas dan motor laju-laju. Takut benda lain pula jadi, nauzubillah.
“Dalam beberapa minit selepas itu, ada satu kereta merah berhenti belakang kereta kami. Seorang lelaki Cina turun dan tolong. Baik sangat abang tu,” ujarnya lagi.
Belajar daripada pengalaman, Uyaina mengingatkan peminatnya agar tidak bercakap atau terfikir dalam hati tentang kereta lain ketika sedang menggunakan kereta yang dipakai sekarang.
“Kereta itu tahu dan dia akan terus buat hal dan meragam! Percayalah. Paling penting, periksa keadaan kereta selalu dan hantar servis bila dah tiba masanya.
“Perkara buruk mungkin boleh berlaku kepada saya tetapi alhamdulillah Allah masih pinjam nyawa ini. Kalian jaga diri. Serius, ingat apa yang saya pesan,” katanya. – K! ONLINE


Pemisahan fungsi Peguam Negara, pendakwa raya ditambah baik
Oleh NUR SHARIEZA ISMAIL

23 Julai 2021, 5:22 pm
PUTRAJAYA – Pemisahan fungsi Peguam Negara dan pendakwa raya bakal ditambah baik melalui kajian perbandingan dengan negara-negara lain namun akan disesuaikan sistem perundangan di negara ini.
Menteri di Jabatan Perdana Menteri (Parlimen & Undang-Undang), Datuk Seri Takiyuddin Hassan berkata, buat masa ini, perancangan ke arah memisahkan fungsi Peguam Negara dan pendakwa raya telah dimulakan ke arah menjamin aspek keadilan dan memenuhi prinsip keluhuran undang-undang pada masa ini.
Beliau berkata, pemisahan fungsi itu juga pada masa sama bagi mengelakkan berlakunya percanggahan kepentingan.
“Kerajaan sentiasa terbuka dan bersedia mengambil langkah-langkah bagi memelihara integriti serta kepercayaan awam terhadap badan perundangan termasuk Jabatan Peguam Negara dan seumpamanya,” katanya dalam satu kenyataan di sini hari ini.
Takiyuddin berkata, kerajaan juga tiada halangan mempertimbangkan langkah mewujudkan Suruhanjaya Siasatan Diraja (RCI) sekiranya ada keperluan berdasarkan fakta dan undang-undang.
Katanya, RCI juga dipertimbangkan penubuhannya jika terdapat langkah-langkah pihak tertentu yang boleh menimbulkan persoalan integriti serta keyakinan terhadap badan perundangan yang sepatunya bertindak sebagai penasihat kepada kerajaan dalam aspek perundangan serta penjaga kepada keadilan jenayah (gate keepers of criminal justice).  – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiada kad digital fizikal vaksinasi dikeluarkan
Oleh MOHD. HUSNI MOHD. NOOR

23 Julai 2021, 4:27 pm
PUTRAJAYA – Tiada kad digital fizikal vaksinasi dikeluarkan untuk penerima yang sudah lengkap suntikan vaksin Covid-19, kata Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar.
Beliau berkata demikian sebagai mengulas video tular di media sosial mengenai pengeluaran kad digital fizikal vaksinasi yang memuatkan sijil vaksinasi Covid-19 beserta paparan jenis vaksin diterima.
Khairy Jamaluddin berkata, setakat ini, tiada kad fizikal digital vaksinasi dikeluarkan sebaliknya hanya sijil digital vaksinasi yang dikeluarkan menerusi aplikasi MySejahtera.
“Sijil digital vaksinasi itu boleh dicetak menerusi laman web Jawatankuasa Khas Jaminan Akses Bekalan Vaksin Covid-19 (JKJAV).
“Bukti lain vaksinasi adalah menerusi kad suntikan vaksin yang diberikan kepada penerima di Pusat Pemberian Vaksin (PPV),” katanya pada sidang akhbar mingguan Pasukan Petugas Khas Imunisasi Covid-19 hari ini. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perak sasar 40 peratus penduduk terima vaksin
Oleh ZAKI SALLEH

23 Julai 2021, 5:08 pm
IPOH – Jangkaan negeri Perak untuk beralih pada fasa ketiga Pelan Pemulihan Negara (PPN) akan mengambil sedikit masa iaitu hanya apabila 40 peratus rakyat negeri ini telah menerima suntikan vaksin bagi memenuhi standard nilai ambang yang ditetapkan.
Sehingga 21 Julai, seramai 600,627 (32.25 peratus) daripada penduduk Perak berumur 18 tahun ke atas telah menerima dos pertama manakala 311,793 (10.8 peratus) lengkap dos kedua.
Menteri Besar, Datuk Saarani Mohamad berkata, negeri itu pada masa ini mempunyai kapasiti untuk melaksanakan lebih 30,000 suntikan sehari yang tertakluk kepada bekalan vaksin.
“Sebelum ini Perak dijadualkan untuk menerima 688,760 bekalan vaksin bagi bulan Julai bagaimanapun angka ini tertakluk kepada situasi semasa di Selangor dan Wilayah Persekutuan Kuala Lumpur.
“Saya difahamkan keutamaan diberi kepada negeri-negeri yang angka jangkitan semakin meningkat,” katanya selepas melawat operasi Pusat Pemberian Vaksin (PPV) PIKAS Hotel [email protected] di sini hari ini.
Setakat ini Perak telah menerima sebanyak 288,000 dos vaksin dan kerajaan negeri berharap untuk menerima keseluruhan jumlah vaksin yang telah dijadualkan sebelum Ogos.

Dalam pada itu, Saarani turut menyeru lebih banyak syarikat sektor pembuatan tampil dan mendaftar di bawah Program Imunisasi Industri Covid-19 Kerjasama Awam-Swasta (PIKAS).
“Langkah ini termasuk dalam Fasa 4 Program Imunisasi Covid-19 Kebangsaan (PICK) untuk membantu mempercepatkan vaksinasi dalam kalangan rakyat dengan mensasarkan tenaga kerja sektor pembuatan kritikal.
“Program PIKAS di Perak mensasarkan sebanyak 20,340 pekerja yang akan mendapatkan suntikan vaksin dan jumlah ini akan bertambah dari semasa ke semasa,” ujarnya. – K! ONLINE


15,573 kes baharu hari ini
Oleh SITI A'ISYAH SUKAIMI

23 Julai 2021, 4:20 pm
PUTRAJAYA – Kes harian terus mencatatkan peningkatan dengan 15,573 kes dilaporkan, menjadikan jumlah kes positif Covid-19 kini mencecah 980,491 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan angka melebihi 7,000 dengan 7,672 kes, diikuti oleh Kuala Lumpur sebanyak 2,063 kes dan Kedah sebanyak 937 kes.
“Johor pula (722 kes), Negeri Sembilan (682 kes), Pulau Pinang (530 kes), Sabah (516 kes), Sarawak (461 kes), Pahang (457 kes), Melaka (452 kes), Perak (415 kes), Kelantan (372 kes) dan Terengganu (229 kes).
“Seterusnya, Putrajaya (41 kes), Labuan (21 kes) dan Perlis (tiga kes),” katanya pada ciapan Twitter di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MBM terima peruntukan RM7juta daripada KBS
Oleh SUBKHI SUDARJI

23 Julai 2021, 5:19 pm
PUTRAJAYA – Kementerian Belia dan Sukan (KBS) menyalurkan peruntukan RM7,081,000 kepada Majlis Belia Malaysia (MBM) bagi membantu meningkatkan keberkesanan dan kecekapan urus tadbir pertubuhan belia bagi tahun ini.
Menterinya, Datuk Seri Reezal Merican Naina Merican berkata, ia sebagai satu lagi langkah di dalam Inisiatif Prihatin Belia dan Sukan (IPBS).
“Peruntukan ini akan memberi manfaat kepada MBM dan 145 badan-badan gabungannya yang terdiri daripada 19 pertubuhan belia peringkat kebangsaan, 14 Majlis Belia Negeri (MBN), 106 Majlis Belia Daerah (MBD) dan enam Pertubuhan Badan Beruniform (PBU).
“Inisiatif ini juga akan membolehkan gerakan pertubuhan belia berjalan dengan baik, diuruskan dengan lebih cekap dan berkesan,” jelasnya menerusi kenyataan akhbar di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kalau jumpa, kita minta RM100, dia bagi tak? – Rody Kristal
Oleh MOHD. HAIKAL ISA

23 Julai 2021, 5:08 pm
PETALING JAYA – Pemain gitar kumpulan Kristal, Rody atau nama sebenarnya, Mohd. Rodi Baharudin menempelak tindakan Ahli Parlimen Muar, Syed Saddiq Syed Abdul Rahman yang memohon pertolongan rakyat bagi membayar ikat jamin berjumlah RM330,000.
Kata Rody, rakyat sudah cukup tertekan dengan apa yang berlaku dalam negara ketika ini.
“Rakyat lagi tertekan woi. Sudah-sudahlah. Kalian rasa kalau jumpa ‘face to face’ (bertentang mata), kita minta RM100 mereka (ahli politik) bagi atau tidak.
“Keluar tajuk berita ‘rakyat malas tak kerja’ nanti. Tertekan aku,” kata bapa kepada dua cahaya mata tersebut.
Terdahulu, Syed Saddiq yang juga merupakan bekas Menteri Belia dan Sukan memohon sumbangan ramai untuk membantunya melunaskan wang ikat jamin berjumlah RM330,000 sebagaimana diperintahkan oleh Mahkamah Sesyen pada Khamis.
Sumbangan berkenaan juga dipercayai bagi membiayai kos guaman melibatkan kes mahkamah.

Syed Saddiq dibicarakan atas tuduhan pecah amanah melibatkan wang berjumlah RM1 juta daripada dana milik Parti Pribumi Bersatu di Mahkamah Sesyen Kuala Lumpur.
Dia bagaimanapun mengaku tidak bersalah atas pertuduhan pecah amanah setelah pertuduhan dibacakan kepadanya di hadapan hakim Mahkamah Sesyen Azura Alwi semalam.
Menurut kertas pertuduhan, Syed Saddiq, sebagai ketua pemuda parti itu diberi kepercayaan dana sayap pemuda parti Armada Malaysia dan didakwa pecah amanah yang mana dia dikatakan melakukan pengeluaran wang sebanyak RM1 juta melalui cek tanpa persetujuan kepimpinan tertinggi Parti Pribumi Bersatu. – K! ONLINE


Buat permohonan maaf atau saya saman – Siti Nordiana
Oleh MOHAMMAD SHAHEMY AZMI

23 Julai 2021, 4:40 pm
PETALING JAYA – Penyanyi Siti Nordiana memberi tempoh selama 48 jam kepada lima individu untuk membuat permohonan maaf berhubung isu tuduhan fitnah yang dilemparkan kepadanya menerusi satu sesi siaran langsung dalam Instagram melibatkan beberapa selebriti, termasuk Lan Solo dan Syura Badron baru-baru ini.
Jika kelima-lima individu terbabit gagal berbuat demikian, Siti Nordiana atau mesra disapa Nana tidak teragak-agak untuk memfailkan tuntutan saman.
Selain Lan Solo dan Syura, penyanyi berusia 36 tahun itu menuntut isteri Lan ,Nur Sheila Hassim, jurusolek Aida G dan pegawai perhubungan awam syarikat rakaman FMC, Sam Samin untuk tampil membuat permohonan maaf kepadanya.
Nana melalui peguamnya, Abang Azlan Abang Ariffin juga membuat satu laporan di Ibu Pejabat Polis Daerah (IPD) Cheras sekitar pukul 9.42 pagi hari ini berhubung isu tuduhan fitnah yang dilemparkan kepadanya.
Laporan polis berkenaan dibuat bagi membersihkan namanya daripada tuduhan berunsur fitnah yang boleh menjejaskan nama dan reputasinya sebagai artis.
“Laporan polis ini berbentuk satu penafian untuk melindungi Nana daripada menjadi mangsa tohmahan dan fitnah. Pihak kami masih lagi berbincang mengenai notis tuntutan maaf dan akan dihantar kepada lima individu terbabit pada hari Isnin minggu hadapan.

“Menerusi notis itu juga, kelima-lima individu terbabit juga diberi tempoh selama 48 jam untuk mengemukakan permohonan maaf kepada Nana.
“Menerusi sesi siaran langsung tersebut, memang jelas segala perbualan itu merujuk kepada Nana dan kenyataan berbaur fitnah itu ternyata boleh memberi gambaran buruk kepadanya,” kata Abang Azlan menerusi sesi sidang media khas secara virtual bersama media hari ini.
Tambah Abang Azlan lagi, jika tiada sebarang maklum balas diterima daripada kelima-lima pihak tersebut, maka tindakan saman akan diambil ke atas mereka.
Sementara itu, Nana sebelum ini meluahkan rasa kesal dan terkilan apabila masalah tersebut yang boleh dibincang secara baik dibawa kepada pengetahuan khalayak.
“Saya malas nak ambil tahu sebenarnya. Sebelum ini pun saya sudah dengar ura-ura mengenai diri saya diperkatakan. Saya cuma mahu fokus kepada kerjaya saya.
“Apa yang saya ralat adalah apabila perbincangan itu dibuat menerusi siaran langsung dalam Instagram. Saya tidak pasti kenapa, tapi kalau ada yang tidak puas hati, kenapa perlu dibuat secara siaran langsung?” soalnya.
Disebabkan perkara itu, pelantun lagu Cukup Derita Itu mengakui terkejut dan sedih sehingga perlu mendapatkan nasihat pakar iaitu peguamnya dalam hal tersebut.
Terdahulu, nama Nana telah disebut-sebuh dalam satu sesi siaran langsung dalam Instagram yang disertai oleh penyanyi, Lan Solo bersama isterinya, Shiela, Syura, jurusolek Aida G dan pegawai perhubungan awam syarikat rakaman FMC, Sam Samin pada 20 Julai lalu.
Dalam sesi siaran langsung tersebut, Shiela meluahkan rasa tidak puas hati dan terkilan apabila suaminya, Lan Solo dikatakan menumpang populariti Siti Nordiana. Sheila bahkan memaklumkan dia dan suami tidak lagi mengikuti pelantun lagu Cinta Hanya Sandaran itu di Instagram.
Bahkan Sheila berkata, tindakan itu dibuat kerana terkejut apabila Siti Nordiana mendakwa Lan mahu menumpang populariti dan tidak membayar duit makanan sekiranya mereka keluar bersama.
Malah, sesi siaran langsung itu juga menjadi medan kelima-lima mereka meluahkan apa yang terbuku dalam hati mereka selama ini terhadap Nana termasuk rasa terkilan Syura apabila mendakwa sesetengah pihak produksi enggan menawarkan pekerjaan kepadanya berpunca daripada ‘mulut’ Nana. -K! ONLINE


Minum racun akibat tekanan selepas bercerai
Oleh KOSMO!

24 Julai 2021, 9:30 pm
SABAK BERNAM – Tindakan seorang lelaki warga emas meminum racun rumpai di sebuah rumah di taman Sekinchan Jaya di sini berpunca akibat tertekan selepas bercerai dengan isterinya.
Ketua Polis Daerah Sabak Bernam, Superintendan Agus Salim Mohd. Alias berkata, motif tersebut diketahui hasil keterangan lelaki 63 tahun itu yang kini stabil selepas dirawat di Hospital Tanjong Karang ( HTK ).
Katanya, lelaki tersebut bercerai pada April, dua tahun lalu sebelum tinggal berasingan dengan isteri serta tiga orang anak.
“Berdasarkan siasatan awal, punca penceraian adalah disebabkan masalah rumah tangga.
“Selepas tempoh bercerai, lelaki itu menjadi gelandangan dan tidur di sekitar sekitar pekan Sekinchan,” katanya ketika dihubungi Kosmo! hari ini.
Menurut beliau, lelaki itu kemudiannya telah dijumpai tidak sedarkan diri bersama sebotol tong racun tumbuhan jenama Set-Up oleh orang awam yang terus menghubungi polis.

Agus Salim menambah, pasukan perubatan dari HTK yang tiba kemudiannya mengesahkan lelaki itu masih bernafas dan tiada kesan kecederaan fizikal sebelum dibawa ke hospital tersebut.
“Hasil keterangan awal, lelaki tersebut mengakui telah meminum racun itu yang dibelinya kerana berasa tertekan apabila tidak diterima oleh isterinya selepas bercerai.
“Ujian air kencing terhadap mendapati positif dadah jenis Methampitamine,” ujarnya.
Beliau menjelaskan doktor yang telah menjalankan ujian darah bagi mengenalpasti kandungan racun iaitu Urine Paraquat Screening dan mendapati tiada kandungan kimia merbahaya dalam badan suspek.
“Dia yang dilaporkan stabil kini ditahan di Wad Hospital Tanjong Karang bagi tujuan rawatan. Kes disiasat dibawah Sek 309 Kanun Keseksaan,” katanya.
Kosmo! Online terdahulu melaporkan seorang lelaki ditemui terbaring dipercayai cuba membunuh diri dengan insiden itu tular menerusi video berdurasi 24 saat. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


NSFC, Selangor FC 2 sekadar kutip 1 mata
Oleh AFIFI HAFIZ MOHD NOR

24 Julai 2021, 11:11 pm
SEREMBAN – Perlawanan Liga Premier, antara Negeri Sembilan FC menentang Selangor FC 2 berakhir dengan keputusan seri 0-0.
Keputusan perlawanan di Stadium Tuanku Abdul Rahman, Paroi di sini itu memberikan setiap satu pasukan memperoleh satu mata malam ini.
Pasukan kendalian Michael Feichtenbeiner, membuat pertukaran pemain dengan mengeluarkan Muhammad Alifh Aiman Mohamad Rosman dan digantikan Nazrin Mohamad Nasir seawal minit ke-8.
Pada minit ke-40, sepakan penalti daripada ketua pasukan NSFC, Zaquan Adha Abd. Razak berjaya diselamatkan penjaga gol Selangor FC, Sikh Izhan Nazrel Sikh Azman.
Perlawanan mendapat tambahan dua minit selepas tamat separuh masa pertama.
Pemain NSFC, Saiful Ridzuwan Selamat dilayangkan kuning pada masa tambahan. Sepakan Zaquan Adha pada minit ke-69 dari luar kotak penalti berjaya ditepis penjaga gol.

Perlawanan berakhir selepas tambahan masa tiga minit. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jeremiah gagal loloskan diri
Oleh MUHAMAD ARDIE PUTRA SUHAIMI

24 Julai 2021, 9:07 pm
IMPIAN atlet gimnastik artistik lelaki negara, Jeremiah Loo untuk mencipta kejutan layak ke pusingan seterusnya gagal apabila terpaksa akur meraih tempat ke-19 dalam saingan kumpulan pertama di Pusat Gimnastik Ariake hari ini.
Jeremiah, 23, yang bertanding untuk acara individu all around di Sukan Olimpik Tokyo 2020 hanya mengutip keseluruhan 67.498 mata.
Jurulatih gimnastik kebangsaan, Ng Shu Liang berkata, atlet kelahiran Penang itu telah memberikan yang terbaik dalam usaha meloloskan diri ke pentas final tetapi nasib tidak menyebelahinya.
“Jeremiah sudah memberikan prestasi terbaik dan saya sangat berpuas hati dengan apa yang ditampilkan. Mungkin kekangan persiapan yang tidak mencukupi menjadi faktor kegagalan ke pusingan seterusnya memandangkan Jeremiah hanya melayakkan diri ke pentas Sukan Olimpik pada bulan lepas.
“Secara keseluruhan, ini adalah pendedahan dan pengalaman yang terbaik buatnya yang beraksi di temasya sukan terbesar buat pertama kali,” kata Shu Liang dalam kenyataan di Facebook Majlis Olimpik Malaysia (MOM) hari ini.
Hanya 24 gimnas terbaik dengan maksimum dua wakil setiap negara layak ke final bagi acara individu all around yang akan berlangsung Rabu ini.

Selain Jeremiah, seorang lagi gimnas negara Farah Ann Abdul Hadi dijadualkan untuk membuat penampilan sulungnya pada pusingan kelayakan all around wanita di venue yang sama esok. – K! ONLINE


Tak sempat jumpa doktor lagi setahun, Anjang Aki dijemput Ilahi
Oleh MOHD. HAIKAL ISA

24 Julai 2021, 9:24 pm
PETALING JAYA – “Dia baru sahaja lepas buat pemeriksaan kesihatan Rabu (21 Julai) lalu. Doktor kata semua okey, jumpa lagi setahun.”
Demikian kata isteri bintang veteran, Datuk Baharuddin Omar, 85, iaitu Datin Nazariah Abu Bakar berhubung pemergian suaminya akibat sesak nafas di kediamannya di Shah Alam, sekitar pukul 6.30 petang, hari ini.
Kata Nazariah, pemergian suaminya disahkan cucunya yang juga merupakan seorang doktor kesihatan.
“Arwah baru selesai makan dan kemudiannya masuk ke bilik untuk berehat. Saya pula ke dapur, namun saya mendapati arwah sesak nafas sebaik meninjau keadaannya dalam bilik.
“Selepas itu, dia langsung tidak sedarkan diri. Cucu yang merupakan seorang doktor mengesahkan dia sudah tiada. Saya dan dua anak berada di sisinya ketika menghembuskan nafas terakhir,” katanya ketika dihubungi Kosmo! Online sebentar tadi.
Menurut Nazariah, seniman yanh cukup dikenali dengan nama watak Anjang Aki itu sememangnya mempunyai sejarah penyakit pembuluh darah bengkak namun keadaannya terkawal selepas kali terakhir bertemu doktor pada Rabu.

“Sudah ajal dia dan kami sekeluarga reda dengan pemergiaannya.
“Ujian calitan Covid-19 pun ada buat dan memang dia ‘pergi’ bukan sebab Covid. Allahyarham pun ketika masih hidup dah suntik dua dos. Sekitar bulan Mei dia selesai dua dos,” katanya lagi.
Allahyarham Baharuddin, 85, meninggalkan tujuh cahaya mata dan dua anak tiri. Jenazahnya dijangka akan dikebumikan di Sungai Tua, Batu Caves, Selangor.
Terkenal menerusi drama bersiri Anjang Aki pada era 1980-an, Allahyarham turut dikenali menerusi karya hebat seperti Tanah Pusaka yang diterbitkan pada tahun 1967, Perajurit Pulang (1968) dan Bangsawan (1970).
Lakonan hebatnya dalam filem Dia Ibuku pernah melayakkan dirinya menerima pencalonan dalam Kategori Pelakon Pembantu Lelaki Terbaik Festival Filem Malaysia (FFM) Ke-2 (1981).
Ketika hayatnya masih ada, Baharuddin juga pernah dilantik sebagai Presiden Seniman Malaysia yang kedua selama tiga penggal dari tahun 1978 hingga 1984, selain pernah menjadi Ahli Lembaga Perbadanan Kemajuan Filem Nasional (Finas) dan Ahli Lembaga Penapisan Filem (LPF). – K! ONLINE


Isteri didakwa langgar mati suami minta cerai
Oleh KOSMO!

24 Julai 2021, 9:00 pm
POTTAWOMIE, Oklahoma – Seorang wanita Amerika Syarikat ditahan atas dakwaan membunuh suaminya dengan melanggar lelaki itu menggunakan kenderaan lasak pelbagai bentuk permukaan (ATV) selepas mangsa meminta cerai, lapor akhbar New York Post semalam.
Konfrontasi antara Chanelle Lewis, 35 dan mendiang suaminya, Christopher Lewis berlaku di sebuah tapak kem di Wanette dan bermula selepas satu pertengkaran kecil tentang makanan.
Syerif Daerah Pottawatomie, J.T Palmer memaklumkan kepada stesen televisyen KFOR-TV, Christopher kemudian berkata, dia mahu bercerai dan dibalas Chanelle yang berkata dia akan melanggar serta membunuh lelaki itu.
“Ini merupakan pertama kali kami mendengar seseorang melanggar individu lain dengan niat,” kata Palmer yang menambah alkohol juga menjadi punca kepada kejadian itu.
Anak lelaki mangsa, Christian Cornett dan adik perempuannya menyaksikan kejadian mengerikan itu dan Chanelle turut mengugut untuk melanggar mereka selepas membunuh suaminya.
Cornett kemudian menumbuk muka Chanelle selepas wanita itu mendekati mereka.

“Mendiang merupakan bapa yang baik dan sering membantu sesiapa sahaja yang memerlukan.
“Saya mempunyai 1,000 adik beradik lain kerana bapa merupakan contoh bapa yang baik kepada semua,” kata Cornett. -Agensi


Bomba jadi ‘bidan’ terjun
Oleh MOHD RASDAN AHMAD

24 Julai 2021, 11:50 pm
SHAH ALAM – Tugas anggota bomba ternyata serba boleh apabila menjadi bidan terjun menyambut kelahiran seorang bayi perempuan di pekarangan Balai Bomba Kota Anggerik, malam tadi.
Insiden tersebut berlaku pukul 8.20 malam apabila air ketuban kepada seorang wanita yang hamil berusia 29 tahun itu pecah menyebabkan seorang anggota bomba perempuan di balai itu membantu menyambut kelahiran bayi tersebut.
Ketua Balai Bomba dan Penyelamat Kota Anggerik, Muhammad Hazrin Zulkifli berkata, terdahulu wanita itu bersama suaminya berusia 30 tahun dalam perjalanan ke Hospital Shah Alam dari rumah mereka di Puncak Alam.
Katanya, dalam perjalanan tersebut wanita hamil itu mendapati merasa sakit untuk bersalin dengan air ketuban telah pecah sebelum memasuki balai bomba ini kira-kira pukul 7 malam.
Anggota kemudiannya menghubungi pihak hospital untuk bantuan seterusnya.
“Semasa menunggu ambulans, wanita tersebut melahirkan anak perempuan dengan disambut anggota kami iaitu Norsyuhadah Ahmad.

“Bayi itu dan ibunya yang selamat kemudiannya diserahkan kepada pihak ambulan Kementerian Kesihatan ( KKM ) untuk tindakan lanjut,” katanya ketika dihubungi Kosmo! hari ini.
Jelas beliau, difahamkan bayi tersebut merupakan anak kelima kepada pasangan tersebut. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TFC belasah Perak 5-0
Oleh TENGKU DANISH BAHRI TENGKU YUSOFF

24 Julai 2021, 11:16 pm
KUALA NERUS – Bagaikan melepas geram tidak dapat beraksi pada saingan Piala AFC, Terengganu FC (TFC) membelasah Perak 5-0 pada aksi Liga Super di Stadium Sultan Mizan Zainal Abidin di sini sebentar tadi.
Tiga mata yang diraih tersebut membolehkan skuad kendalian Mohd. Nafuzi Zain berkongsi 30 mata dengan pendahulu liga, Johor Darul Ta’zim (JDT) namun dibezakan dengan perbezaan jaringan.
TFC selaku tuan rumah membuka tirai jaringan pada minit ke-19 hasil tolakan pemain sayap, Faisal Abdul Halim yang menerima hantaran Mohd. Faiz Nasir dari sebelah kiri.
Selang empat minit kemudian, TFC diberikan sepakan penalti setelah Faisal dijatuhkan bek kiri Perak, Muhammad Rafiuddin Roddin sebelum mudah disempurnakan David Da Silva untuk menjadikan kedudukan 2-0.
Perak terus hilang punca selepas pemain importnya, Charles Machell, tertampan bola ke dalam jaring sendiri sekali gus melebarkan kelebihan 3-0 buat skuad Sang Penyu tiga minit sebelum rehat.
Bersambung babak kedua, TFC terus menambah tekanan kepada pelawat namun cubaan leret Da Silva pada minit ke-54 terkena tiang ketika penjaga gol lawan sudah pun tertewas.

Hasrat Perak untuk mencari gol saguhati tidak kesampaian sebaliknya TFC menambah gol keempat selepas umpanan Rahmat Makasuf yang berjaya disambar Hakimi Abdullah pada minit ke-72.
Pemain gantian, Nik Akif Syahiran Nik Mat menambah derita Perak hasil sepakan penalti sekali gus melengkapkan pesta gol 5-0 dalam masa kecederaan. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Selangor FC, KL City sama kuat
Oleh MUHAMAD ARDIE PUTRA SUHAIMI

24 Julai 2021, 11:21 pm
PETALING JAYA – Ketumpulan jentera penyudah menyaksikan pasukan Selangor FC terpaksa akur apabila diikat Kuala Lumpur City (KL City) 1-1 pada aksi Liga Super sebentar tadi.
Pada aksi di Stadium Kuala Lumpur, Cheras itu, skuad Gergasi Merah yang dikendalikan oleh Karsten Neitzel membariskan kesebelasan terbaik dengan menurunkan pemain-pemain utama seperti Ifedayo Olusegun dan Oliver Buff.
Namun, pasukan tuan rumah yang dibimbing oleh Bojan Hodak terlebih dahulu menguji gawang gol skuad Selangor FC tetapi percubaan Giancarlo Gallifuoco tidak berjaya menerjah jaring.
Skuad The City Boys akhirnya berjaya menjaringkan gol pembukaan hasil rembatan percuma menarik yang dilakukan oleh kapten, Paulo Jouse pada minit ke-40.
Tersentak dengan itu, Selangor memperkemaskan jentera serangan dan hanya memerlukan tiga minit untuk menyamakan kedudukan hasil rembatan Buff pada minit ke-43.
Bersambung pada babak kedua, kedua-dua pasukan saling berbalas serangan dalam usaha memburu gol kemenangan tetapi gagal berbuat demikian.

Peluang terbaik skuad Gergasi Merah hadir pada minit ke-90 namun Olusegun gagal menyudahkan peluang keemasan selepas Danial Asri melakukan hantaran cantik sekali gus menyaksikan kedua-dua pasukan terpaksa berkongsi dengan satu mata apabila keputusan kekal sehingga tamat perlawanan.
Keputusan itu menyaksikan Selangor di tangga keenam liga selepas meraih 20 mata manakala KL City di kedudukan ketujuh dengan 18 mata selepas mengharungi 14 perlawanan.
Dalam perkembangan sama, di Stadium MBPJ, Petaling Jaya City (PJ City) meraih gol pada minit-minit akhir menerusi Sunil Chandran untuk memastikan The Phoenix meraih kemenangan 1-0 ke atas Sabah FC. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Uji antibodi jika rasa disuntik vaksin kosong
Oleh MUHD AFIQ AL-HAFIZ MAT YUSOF

24 Julai 2021, 9:34 pm
KUALA LUMPUR – Penerima vaksin boleh membuat ujian ‘Covid Neutralizing Antibody Test’ sekiranya merasa gelisah dan terpedaya menerima suntikan vaksin kosong.
Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, ujian tersebut boleh dibuat di makmal-makmal perubatan yang berlesen.
“Bagi penerima-penerima vaksin yang merasa gelisah dan terpedaya dengan tidak disuntik dengan vaksin, mereka boleh membuat ujian tersebut di makmal-makmal perubatan yang berlesen.
“Ujian tersebut boleh dilakukan selepas sebulan (30 hari) menerima suntikan dos kedua untuk mengesahkan keberadaan antibodi di dalam badan,” katanya dalam satu kenyataan di sini hari ini.
Dalam pada itu, ekoran kenyataan media yang dikeluarkan semalam, polis masih menerima banyak pertanyaan dan aduan berkenaan perasaan gelisah oleh penerima vaksin Covid-19.
“Sekiranya penerima-penerima vaksin mengesyaki menerima suntikan kosong, mereka boleh membuat laporan polis dan Jabatan Siasatan Jenayah akan membuka kertas inkuiri untuk menyiasat aduan tersebut.

“Bagi kejadian berlakunya penawaran palsu atau penipuan penjualan vaksin di pasaran dan secara dalam talian atau sebarang usaha penjualan vaksin yang bukan mengikut pelan imunisasi Covid-19 kebangsaan, orang ramai juga boleh membuat aduan kepada pihak polis.
“Siasatan akan dijalankan oleh Jabatan Siasatan Jenayah Komersial di bawah Seksyen 420 Kanun Keseksaan kerana menipu,” katanya dalam satu kenyataan di sini hari ini.
Tambahnya, sehingga kini, PDRM masih belum lagi mengesan mana-mana sindiket atau individu yang disyaki cuba menjual atau cuba memasarkan vaksin-vaksin kepada orang ramai secara rahsia atau sebaliknya.- K! ONLINE.


Suami, isteri meninggal dunia selang dua hari angkara Covid-19
Oleh MOHD RIDZAUDDIN ROSLAN

24 Julai 2021, 11:53 pm
PETALING JAYA- Kebahagiaan hidup dimiliki sepasang suami isteri bersama tiga cahaya mata mereka hilang sekelip mata selepas pasangan itu meninggal dunia selang dua hari akibat jangkitan Covid-19.
Difahamkan, Azman Mohamed,45, dilaporkan meninggal dunia pada pukul 8.44 pagi Khamis lalu di Hospital Kuala Lumpur, manakala isterinya, Norashima Ramli, pula menghembuskan nafas terakhir kira-kira pukul 3.45 petang tadi di Hospital Serdang, Selangor.
Lebih menyedihkan, anak-anak pasangan itu juga dilaporkan positif Covid-19 dan sedang bertarung melawan wabak maut itu.
Berita sedih itu dikongsikan ramai kenalan-kenalan Allayarham di laman rasmi Facebooknya @Cheq Man dengan menitipkan ucapan takziah dan kiriman doa agar kedua-dua mereka dicucuri rahmat.
Menurut @Zulkarnain Hassan, dia menyifatkan baharu sahaja menerima perkhabaran duka berkenaan kematian si suami kelmarin dan kini isteri pula menyusul.
“Baru kelmarin menerima khabar duka tentang pulangnya ke negeri abadi sang suami dan hari ini si isteri pula menyusul pergi bersama meninggalkan anak-anak.

“Mohon bersama sedekahkan bacaan surah Al Fatihah untuk sahabat saya Cheq Man dan isteri, Shima Ramli, juga mohon doakan kesejahteraan buat anakanda yang mereka tinggalkan,” tulisnya tadi.
Turut berkongsi rasa sedih itu ialah @Norsyida Jaafar yang turut terkejut dengan berita duka itu.
“Rasa tak terungkap dengan kata-kata, rasa macam tidak percaya, baru semalam arwah balas WhatsApp saya dan macam tiada apa yang berlaku.
“Beratnya ujian Allah turunkan buat anak-anak arwah, moga anak-anak banyakkan sabar dan tabah hadapi ujian ini,” tulisnya.
Pada masa sama, beliau turut mendoakan agar anak-anak arwah kembali sihat dalam melawan Covid-19.
Difahamkan, jenazah Norashima akan disemadikan di Tanah Perkuburan Mount Austin selepas semua urusan pengurusan jenazah selesai.
Selasa lalu, Kosmo! melaporkan sambutan Aidiladha tidak memberi makna buat lapan beradik apabila mereka kehilangan ibu bapa tersayang akibat Covid-19.
Lebih menyedihkan, lapan beradik itu tidak dapat mengiringi jenazah ibu mereka untuk dikebumikan di Jerantut, Pahang susulan pelaksanaan Perintah Kawalan Pergerakan (PKP). -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KPM teliti dasar pertukaran guru
Oleh LUQMAN RIDHWAN MOHAMED NOR

24 Julai 2021, 8:50 pm
PETALING JAYA – Kementerian Pendidikan (KPM) kini berada di fasa terakhir penelitian berhubung dasar pertukaran guru.
Menteri Kanan (Pendidikan), Datuk Dr. Radzi Jidin berkata, beliau menerima pelbagai komen dan mesej berkaitan dengan permohonan pertukaran guru.
“Ada yang bertanya, apakah KPM tiada pendekatan baharu berhubung dasar pertukaran guru? Ya, kami sedar perkara ini telah berlarutan bertahun lamanya.
“Untuk makluman, satu pendekatan yang lebih efisien dan menyeluruh berhubung perkara ini kini berada dalam fasa akhir penelitian kementerian,” katanya menerusi satu hantaran di Facebook hari ini.
Menurut Radzi, dalam menimbang permohonan pertukaran guru, KPM perlu memastikan pembelajaran murid tidak terjejas.
Ini bermaksud, menurut beliau, kekosongan jawatan dan keperluan opsyen mata pelajaran di negeri dan di tempat yang dimohon merupakan pertimbangan utama.

“Dari pagi tadi saya meneliti dokumen dan juga berbincang berkaitan hal pertukaran guru ini. Insya-Allah, KPM akan terus ikhtiarkan yang terbaik demi masa depan pendidikan anak-anak generasi pewaris negara.
“Apa yang penting, teruslah beri kepercayaan kepada kami! Yakinlah, kami sentiasa junjung amanah yang diberikan dengan sehabis baik,” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sidang Khas Parlimen: 3 Ahli Parlimen positif Covid-19
Oleh MOHD RIDZAUDDIN ROSLAN

24 Julai 2021, 8:31 pm
PETALING JAYA- Seramai tiga Ahli Parlimen dilaporkan positif Covid-19 manakala empat lagi dikategorikan sebagai kontak rapat selepas mereka menjalani ujian calitan pada Jumaat lalu.
Menurut sumber Kosmo!, selain Ahli Parlimen terbabit, seramai 35 orang lagi petugas Parlimen turut dilaporkan positif sekali gus menimbulkan kebimbangan terhadap tahap keselamatan menjelang Sidang Khas Isnin ini.
Difahamkan, Ahli Parlimen yang menjadi kontak rapat perlu menjalani kuarantin kendiri wajib selama 14 hari mengikut syarat yang ditetapkan oleh Kementerian Kesihatan Malaysia (KKM).
Jumaat lalu, semua Ahli Parlimen diwajibkan menjalani ujian calitan Covid-19 sebelum dibenarkan menghadiri Sidang Khas selama lima hari pada 26, 27, 28, 29 Julai serta 2 Ogos depan.
Sidang itu pertama kali diadakan semenjak Proklamasi Darurat diisytiharkan pada Januari lalu. -K! ONLINE.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rokok, bedak seludup bernilai RM9 juta dirampas
Oleh ABDUL RAZAK IDRIS

24 Julai 2021, 8:12 pm
KLANG – Pasukan Polis Marin ( PPM ) merampas rokok dan bedak seludup dianggarkan bernilai RM9.03 juta termasuk cukai hasil serbuan di sebuah gudang di Kawasan Perindustrian Taman Klang Jaya, Khamis lalu.
Bagaimanapun tiada tangkapan dilakukan susulan suspek berjaya melarikan diri dalam serbuan pukul 10.45 pagi oleh PPM Pelabuhan Klang menerusi Op Kontraband.
Komander PPM Bukit Aman, Deputi Komisioner Mohd. Yusoff Mamat berkata, semasa serbuan didapati gudang tersebut bertutup namun tidak berkunci.
Katanya, hasil pemeriksaan sekitar kilang telah menemui kesan umpil tingkap bilik air dipercayai digunakan sindiket melarikan diri ketika menyedari kehadiran pasukan serbuan.
“Berdasarkan pemeriksan terhadap sebuah kontena di gudang itu menemukan 249,500 karton rokok jenama D&J dan Mild (14,400 karton) tidak bercukai.
“Turut ditemui adalah 249,624 botol bedak jenama Ponds dipercayai tidak mempunyai kelulusan dibawah peraturan kawalan dadah dan kosmetik 1984,” katanya dalam kenyataan hari ini.

Beliau menambah, turut dirampas adalah sebuah kontena dan treler digunakan sindiket tersebut.
Kata Mohd. Yusoff, gudang tersebut dipercayai dijadikan transit sebelum rokok dan barang lain untuk diedarkan.
“Sindiket dipercayai menyewa gudang dalam jangkamasa pendek untuk menjalankan aktiviti pemindahan rokok dari kontena ke lori,” jelasnya.
Kes disiasat mengikut Akta Kastam 1967 dan Akta Kawalan Dadah dan Kosmetik 1984. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Welson akhiri saingan 400m di kedudukan ke-33
Oleh MUHAMMAD RIDUAN MOHD HANAFIAH

24 Julai 2021, 8:34 pm
IMPIAN perenang negara, Welson Sim Wee Sheng untuk mencatat masa terbaik dan memperbaiki rekod kebangsaan pada penampilan keduanya di temasya Sukan Olimpik gagal direalisasikan apabila gagal melayakan diri.
Dalam saringan 400 meter gaya bebas lelaki di Pusat Akuatik Tokyo itu, atlet berusia 24 tahun itu sekadar mengakhiri saingan di kedudukan ke-33 daripada 36 perenang yang bertanding dengan catatan 3 minit 58.25 saat.
Lebih mengecewakan, perenang dari Sarawak tersebut tidak berupaya mengatasi rekod peribadi iaitu 3:49.29s yang dilakukan di Kejohanan terbuka NSW Sydney, Australia 2019 dan juga gagal menyamai rekod terbaiknya sewaktu di Olimpik Rio (2016) 3:51.57s.
Bagaimanapun, Welson masih mempunyai satu lagi acara iaitu 200m gaya bebas dan akan turun beraksi esok.
Pada saingan di Tokyo itu, hanya lapan perenang teratas layak ke final dan perenang Jerman, Henning Bennet Muhlleitner merekod masa terpantas 3 minit 43.67s.  – K! ONLINE


Maut ditikam rakan senegara
Oleh OTHMAN YAHAYA

24 Julai 2021, 8:25 pm
SUNGAI PETANI – Seorang pekerja kilang warga Myanmar maut dipercayai akibat ditikam rakan senegaranya di sebuah kilang di Taman Perusahaan Sungai Tukang di sini malam semalam.
Dalam kejadian kira-kira pukul 8.50 malam itu, dua lelaki terbabit dikatakan bertengkar sebelum berlaku pergelutan antara mereka di ruang dapur kilang tersebut.
Pergaduhan itu mengakibatkan mangsa berusia 25 tahun cedera pada pinggang akibat ditikam suspek berusia 24 tahun menggunakan pisau  pemotong sayur.
Ketua Polis Daerah Kuala Muda, Asisten Komisioner Adzli Abu Shah berkata, pergaduhan itu disedari
seorang pekerja lain yang kemudian memaklumkan kejadian kepada pengurus kilang.
“Sebaik pengurus kilang sampai ke lokasi kejadian, mangsa meluru ke arahnya dan beritahu dia ditikam oleh rakannya yang mabuk selepas berlaku pertengkaran antara mereka.
“Pengurus kilang itu kemudian menghubungi ambulans dan mangsa meninggal dunia ketika
dalam perjalanan ke Hospital Sultan Abdul Halim di sini,” katanya di sini hari ini.

Menurut Adzli, suspek ditahan bersama sebilah pisau yang dipercayai digunakannya dalam kejadian itu.
“Suspek direman selama tujuh hari bermula hari ini untuk membantu siasatan di bawah Seksyen 302 Kanun Keseksaan kerana membunuh,” ujarnya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Peng Soon-Liu Ying pilih laluan sukar
Oleh MUHAMMAD HELMEE RAMLI

24 Julai 2021, 7:43 pm
BEREGU campuran negara, Chan Peng Soon-Goh Liu Ying memulakan saingan Sukan Olimpik Tokyo 2020 dengan aksi sukar apabila tewas pada perlawanan pertama peringkat Kumpulan D sebentar tadi.
Pada aksi yang berlangsung di Musashino Forest Sport Plaza itu, mereka gagal untuk mengatasi kehebatan beregu Hong Kong, Tang Chun Man-Tse Ying Suet selepas kalah 18-21, 21-10, 16-21.
Pada perlawanan tersebut, Peng Soon-Liu Ying memulakan aksi set pertama dengan agak perlahan apabila membenarkan pemain lawan melakukan serangan demi serangan sebelum tewas 18-21.
Tersentak dengan kekalahan itu, Peng Soon-Liu Ying tampil lebih bertenaga pada set kedua sehingga berjaya mendahului perlawanan dengan perbezaan mata yang jauh.
Hasil suntikan semangat yang diperoleh, beregu No.7 dunia itu memastikan kemenangan 21-10, sekali gus mengheret perlawanan tersebut ke set penentuan.
Sebaik set ketiga bermula, Chun Man-Ying Suet tampil garang apabila cuba menjarakkan kedudukan, namun diberi tentangan sengit dan dikejar oleh Peng Soon-Liu Ying.

Meskipun berjaya merapatkan kedudukan, namun nasib tidak menyebelahi pemenang pingat perak Sukan Olimpik Rio 2016 itu apabila akur dengan kekalahan 16-21. – K! ONLINE


BAT Malaysia rekod pertumbuhan pasaran
Oleh KOSMO!

24 Julai 2021, 8:25 pm
PETALING JAYA – British American Tobacco (Malaysia) Berhad (BAT Malaysia) merekodkan penguasaan pasaran sebanyak 52.4 peratus pada suku tahun kedua berakhir 30 Jun 2021, peningkatan 1.5 peratus berbanding tempoh sama tahun lalu.
Portofolio BAT Malaysia berkembang di semua segmen dengan Dunhill bertumbuh sebanyak 2.7 mata peratusan (ppt) dalam segmen Premium; Peter Stuyvesant dan Pall Mall meningkat 1.0 ppt di segmen Aspirational Premium manakala Rothmans dan KYO naik 4.4 ppt dalam segmen mampu milik.

Pengarah Urusan BAT Malaysia, Jonathan Reed berkata, terdapat tanda-tanda awal bahawa langkah yang dilaksanakan dalam Belanjawan 2021 mendatangkan hasil positif namun tahap rokok haram di Malaysia masih berada pada paras krisis.
“Lebih daripada 57.9 peratus pasaran tembakau dikuasai oleh sindiket jenayah.
“Bagi mengatasi isu pasaran gelap tembakau, penguatkuasaan harus disertakan dengan langkah untuk menangani tekanan harga yang perlu dibayar pengguna.
“Pasti ada jalan penyelesaian untuk mengatasi masalah perbezaan harga yang ketara antara produk pasaran gelap dan produk yang sah,” katanya dalam satu kenyataan. K! – ONLINE


Tekanan tinggi jadi punca tewas
Oleh MUHAMMAD HELMEE RAMLI

24 Julai 2021, 8:26 pm
TERLALU inginkan kemenangan menjadi salah satu faktor kekalahan beregu wanita No.1 negara, Chow Mei Kuan-Lee Meng Yean kepada wakil Indonesia, Greysia Polii-Apriyani Rahayu pada aksi sulung saingan Kumpulan A semalam.
Pada perlawanan yang berlangsung di Musashino Forest Sport Plaza itu, Mei Kuan-Meng Yean terpaksa akur dengan kekalahan straight-set 14-21, 17-21 kepada gandingan No.6 dunia itu.
Meng Yean tanpa berselindung mengakui, fokus mereka terganggu selain berdepan tekanan tinggi kerana dibelenggu rasa takut sekiranya tewas pada perlawanan yang dianggap penting itu.
“Ini adalah perlawanan pertama dan juga penampilan sulung kami di pentas Olimpik. Kami cuba kawal emosi dan mental pada perlawanan itu, namun tidak mampu untuk atasi rasa gementar.
“Selain itu, kami juga beri tekanan kepada diri sendiri apabila terlampau memikirkan peluang ke suku akhir. Peluang semakin tipis apabila kami tewas kepada Indonesia,” katanya ketika dihubungi Kosmo!.
Kekalahan itu sekali gus menyebabkan laluan semakin sukar buat mereka untuk melangkah ke suku akhir kerana perlu menewaskan gandingan No.1 dunia, Yuki Fukushima-Sayaka Hirota pada perlawanan hari ini. – K! ONLINE


Tular mural ‘Tuhan Aku Lapar’ ketika PPKM Darurat Indonesia
Oleh KOSMO!

24 Julai 2021, 8:30 pm
JAKARTA – Satu lukisan mural bertulis ‘Tuhan Aku Lapar’ yang dilukis di daerah Tigaraksa, Tangerang, Jawa Timur menjadi tular di media sosial, lapor laman Suara.com.
Mural sepanjang 12 meter dan memiliki tulisan berwarna putih yang dilukis pada  dinding hitam itu kelihatan sangat menyerlah dan imejnya telah dimuat naik di akaun Twitter @txtdaritng.
Tangerang ketika ini sedang dalam pelaksanaan sekatan aktiviti masyarakat (PPKM) Darurat tahap empat sehingga 25 Julai depan, yang juga merupakan sekatan aktiviti sosial dan ekonomi yang paling ketat bagi membendung penularan wabak Covid-19.
Mural yang dilukis itu berwarna putih dan keliahtan sangat menyerlah. -Twitter
Akibatnya, banyak perniagaan yang terpaksa ditutup dan imej mural itu dikatakan cukup berkait rapat dengan derita rakyat Indonesia ketika ini.
Netizen yang melihat mural tersebut meninggalkan pelbagai komen dengan ada yang menganggap ia kreatif dan ada juga yang mengkritik tindakan tersebut.
“Jika lapar, makan bukannya beli cat untuk conteng dinding,” tulis seorang netizen.

“Bagus ya kerana mengadu pada Tuhan,” tulis seorang lagi netizen.
“Makanan mudah dicari, anda pasti runsing memikirkan bayaran ansuran dan hutang kan?” tulis netizen seorang lagi.
Mural tersebut bagaimanapun sudah dipadamkan oleh penduduk setempat bagi mengelak perkara yang tidak diingini. -Agensi


Tiga beradik terperangkap dalam kereta berkunci
Oleh ASLIZA MUSA

24 Julai 2021, 8:20 pm
IPOH -Seorang wanita berdepan detik cemas apabila tiga anak lelakinya termasuk sepasang kembar terperangkap di dalam kereta berkunci di Taman Perpaduan di sini hari ini.
Difahamkan, kejadian berlaku ketika ibu kanak-kanak tersebut ‘meninggalkan’ anaknya di dalam kereta jenis Proton Exora sementara dia membeli kuih.
Ketua Operasi Balai Bomba dan Penyelamat (BBP) Ipoh, Khairuddin Hussin berkata, pihaknya dimaklumkan kejadian itu pada pukul 5.21 petang.
Katanya, ketika anggota tiba di lokasi kejadian, didapati kembar berusia tujuh tahun itu sedang tidur manakala adik mereka yang berusia dua tahun sedang leka bermain.
“Anggota bomba cuba mengejutkan pasangan kembar itu dengan mengetuk cermin kereta namun gagal sebelum kami menggunakan peralatan khas bagi membuka pintu kenderaan tersebut.
“Tiga beradik itu terperangkap kira-kira 20 minit dalam kenderaan yang enjinnya tidak dimatikan sebelum menghubungi bomba untuk bantuan,” katanya di sini hari ini.

Menurut beliau, ketiga-tiga mereka tidak mengalami kecederaan dan diserahkan semula kepada ibunya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KDA FC mohon maaf perlawanan ditangguh pemain positif Covid-19
Oleh MOHD. RAFIE AZIMI

24 Julai 2021, 6:06 pm
ALOR SETAR – Kedah Darul Aman (KDA) FC akur dengan keputusan Liga Bola Sepak Malaysia (MFL) menunda perlawanan Liga Super menentang Penang FC di Stadium Darul Aman di sini yang dijadualkan berlangsung malam ini ke satu tarikh baharu.
Ketua Pegawai Eksekutifnya, Khamal Idris Ali berkata, pihaknya sebagai tuan rumah perlawanan itu memohon maaf atas segala kesulitan berlaku.
“Kami ingin memohon maaf terutamanya kepada pasukan Penang FC yang difahamkan telah tiba awal di Alor Setar pada petang semalam,” katanya dalam satu kenyataan di sini hari ini.
Kata beliau, penundaan perlawanan dibuat selepas dua pemain skuad Helang Merah itu didapati positif Covid-19.
“Selaras dengan keputusan yang dikeluarkan oleh MFL, tindakan itu adalah bagi memastikan keutamaan diberikan kepada keselamatan semua pihak yang terlibat dalam penganjuran Liga Super,” ujarnya. – K! ONLINE.


Polis sahkan kesesakan di Tol Gombak
Oleh MUHD AFIQ AL-HAFIZ MAT YUSOF

24 Julai 2021, 7:18 pm
PETALING JAYA – Polis mengesahkan berlaku kesesakan lalu lintas di Plaza Tol Gombak dari arah Bentong ke Gombak pada Khamis lalu.
Ketua Polis Daerah Gombak, Asisten Komisioner Zainal Mohamed Mohamed berkata, kemuncak kesesakkan berlaku pada pukul 8 malam hingga 9.30 malam melibatkan jarak sejauh 1.8 Kilometer dari Sekatan Jalan Raya (SJR).
“Kesesakan lalu lintas ini berpunca daripada pertambahan pengguna jalan raya yang menggunakan surat kebenaran MITI yang sebelum ini tidak dibenarkan mulai 18 Julai hingga 21 Julai dan janji temu untuk vaksinasi di sekitar Lembah Klang.
“Selain daripada itu, ia juga disebabkan banyak kenderaan ‘essential’ (kenderaan perdagangan) yang membawa barangan untuk merentas negeri,” katanya dalam satu kenyataan di sini hari ini.
Mengulas lanjut, pihak polis telah membuat pemeriksaan teliti ke atas kenderaan yang melalui SJR tersebut bagi memastikan tiada mana-mana pihak mengambil peluang dan kesempatan untuk merentas negeri.
“Sepanjang pemeriksaan yang dijalankan, kebanyakan pengguna jalan raya mempunyai surat kebenaran dan hanya dua kompaun dikeluarkan pada waktu tersebut atas kesalahan tidak mempunyai sebarang surat kebenaran merentas negeri.

“Bagi memastikan kelancaran pergerakan, pihak polis telah membuka tiga lorong untuk pemeriksaan di SJR. Pihak polis juga menasihatkan orang ramai dan pengguna jalan raya agar terus mematuhi SOP yang telah ditetapkan dan bersama-sama dalam membendung wabak Covid-19 yang sedang melanda,” jelasnya.
Terdahulu, tular beberapa gambar di media sosial yang memaparkan kesesakan lalu lintas di Plaza Tol Gombak yang dipercayai berlaku pada Khamis lalu kira-kira pukul 8.42 malam. – K! ONLINE.


Ejek profesion tukang sapu, polis dihukum di khalayak ramai
Oleh KOSMO!

24 Julai 2021, 7:21 pm
JAKARTA – Sebuah video  memaparkan perbuatan dua  anggota polis mengejek dan memperlekehkan pekerjaan tukang sapu akhirnya memakan diri apabila mereka menerima hukuman yang kemudiannya menjadi tontonan ramai, lapor laman Merdeka.com semalam.
Menerusi video tular itu, seorang anggota polis memuat naik kandungan di aplikasi sosial TikTok dan memperlekehkan pekerjaan tukang sapu sampah.
“Jika mahu online atau apa-apa sekali pun, yang penting selepas habis belajar saya tidak akan menjadi tukang sapu,” katanya dalam video itu.
Netizen yang menonton video tersebut meninggalkan komen dan menggelar lelaki itu sombong dan menjatuhkan nama polis.
“Jangan terlalu berlebihan ketika bercakap, jaga percakapan itu,” tulis seorang netizen.
“Niat anda sangat memalukan. Kasihan rakan-rakan polis lain yang bagus, jangan kerana kenyataan anda ini, wujud stigma tidak elok terhadap anggota polis,” tulis seorang lagi netizen.

Video tersebut kemudian menjadi tular dan dia bersama si perakam video telah menerima teguran dan disuruh berguling di atas jalan ketika cuaca panas terik dengan disaksikan anggota polis lain.
Insiden itu kemudian dirakam oleh seorang anggota polis lain yang kemudian memuat naiknya di media sosial.
Selepas menerima hukuman, perakam video itu memohon maaf. Dia juga berkata video tersebut hanyalah sebagai koleksi peribadinya sahaja dan tidak berniat untuk menyindir sesiapa.
“Saya minta maaf atas perbuatan kami dan tidak bermaksud untuk menyindir sesiapa pun. Video itu hanyalah untuk koleksi peribadi dan saya memohon maaf, terima kasih,” ujarnya. -Agensi


PPV Persada Plus mula operasi Isnin ini
Oleh AHMAD SHAHERMAN SHAMSURI

24 Julai 2021, 7:34 pm
PETALING JAYA – Pusat Pemberian Vaksin (PPV) Persada PLUS di Persimpangan Bertingkat Subang, Kilometer 15, Lebuhraya Baru Lembah Klang (NKVE) akan beroperasi mulai Isnin ini.
Menerusi satu kenyataan di Facebook, PLUS Malaysia Berhad (PLUS) berkata, pembukaan PPV adalah melalui kerjasama syarikat itu dan Primer Cherang akan beroperasi dari pukul 9 pagi hingga 9 malam setiap hari.
“Ini adalah merupakan PPV pertama dikendalikan oleh sebuah syarikat pengendali lebuh raya dengan kerjasama Klinik Primer Cherang dalam usaha menyokong langkah Kerajaan mempercepatkan kadar pemberian vaksin kepada rakyat.
“Seramai 150 petugas kesihatan diketuai oleh Klinik Primer Cherang dan sukarelawan akan ditempatkan di sini dan dijangkakan sebanyak 2,000 dos suntikan vaksin dapat diberikan setiap hari dalam mencapai objektif imuniti berkelompok,” katanya di sini hari ini.- K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


7 lokaliti di 4 negeri kena PKPD
Oleh NUR HUDA MUSA

24 Julai 2021, 7:29 pm
PETALING JAYA – Sebanyak tujuh lokaliti di empat negeri dikenakan Perintah Kawalan Pergerakan Diperketatkan (PKPD) bermula 26 Julai ini sehingga 8 Ogos depan berikutan terdapat peningkatan kes Covid-19 di kawasan berkenaan.
Timbalan Perdana Menteri, Datuk Seri Ismail Sabri Yaakob berkata, negeri yang terlibat ialah di Perak, Pahang, Kedah dan Sabah.
“Dua lokaliti di Daerah Kinta, Perak dikenakan PKPD iaitu di Medan Klebang Restu (Mukim Chemor) dan Bandar Pulai Jaya (Mukim Sungai Raia) sementara itu di Pahang, PKPD akan dilaksanakan di Blok 5 Felda Keratong 7, Muadzam Shah, Rompin.
“Manakala di Kedah pula, kawasan yang terlibat ialah Asrama Pekerja dan Tapak Bina Hospital Pendang, Pendang,” katanya dalam satu kenyataan di sini hari ini.
Ismail Sabri berkata, di Sabah pula dua lokaliti di Daerah Beaufort dikenakan PKPD selama 14 hari bermula 26 Julai ini iaitu di Kampung Lajau dan Kampung Kota Klias.
“Selain itu di Beluran pula, PKPD dikenakan di Perumahan Ladang Kim Loong dan Kampung Tungkang di Kudat turut dikenakan PKPD.

“Sementara itu, Kampung Telisai, Tungku, Lahad Datu, Sabah juga dikenakan PKPD bermula 26 Julai ini,” jelasnya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hampir setahun kahwin, Mira Filzah tak sambung baki empat majlis resepsi
24 Julai 2021, 7:20 pm
PETALING JAYA – Walaupun sudah hampir setahun mendirikan rumah tangga, namun pelakon Mira Filzah dan suami masih berbaki empat majlis resepsi yang belum sempat diadakan gara-gara Perintah Kawalan Pergerakan (PKP).
Mira, 28, berkahwin dengan arkitek, Wan Emir Astar, 31, pada 3 September tahun lalu hanya sempat mengadakan dua buah majlis resepsi untuk belah pengantin perempuan beberapa hari kemudian.
Perkara berkenaan dikongsikan Mira menerusi Instagram bagi menjawab soalan daripada seorang pengikut yang bertanya adakah dia masih ada keinginan untuk melunaskan majlis resepsi yang berbaki.
“Sebenarnya ada empat lagi majlis yang tak buat. Semuanya belah Emir. Belah saya, alhamdulillah selesai. Majlis khatam al-Quran, akad nikah dan dua buah resepsi.
“Belah Emir, masa itu tinggal beberapa hari saja lagi tapi dah PKP pada pertengahan Oktober. Ya, 14 Oktober PKP dikuatkuasakan semula,” katanya.
Jika diikutkan, pelakon drama Pujaan Hati Kanda itu sudah pun menyiapkan persiapan untuk resepsi belah pihak lelaki iaitu empat persalinan baju.

Tidak kecewa, Mira bagaimanapun percaya bahawa ada hikmah tersembunyi di sebalik semua yang berlaku.
“Tak mengapa! Ada hikmah. Saya rasa ramai bakal pengantin yang tunda majlis berkali-kali sepanjang tahun lalu. Tapi saya bersyukur, sekurang-kurangnya majlis belah saya sudah selesai semuanya,” katanya.
Menjawab persoalan diajukan peminatnya, Mira mengakui dia tidak akan menyambung perancangan tertundanya untuk mengadakan majlis resepsi belah suami.
“Tak sambung kot. Entahlah. Dah nak masuk ulang tahun perkahwinan dah ni. Keadaan pun tak sesuai,” jelasnya lagi. – K! ONLINE


Kelantan FC menang tipis 2-1 atasi Skuad Projek FAM-MSN
Oleh YATIMIN ABDULLAH

24 Julai 2021, 7:14 pm
KOTA BHARU – Kelantan FC nyaris dimalukan Skuad Projek FAM-MSN selepas berjaya bangkit melakar kemenangan tipis 2-1 pada aksi Liga Premier di Stadium Sultan Muhammad Ke-IV di sini sebentar tadi.
Dalam perlawanan itu, Chistos Intzidis dan Ismail Ibrahim menjadi wira Kelantan FC apabila menghadiahkan jaringan berharga buat pasukannya pada minit ke-83 dan 90.
Aksi babak pertama, Kelantan FC gagal memecah kebuntuan jaringan apabila setiap peluang terhidang berjaya dipatahkan dengan sempurna oleh Skuad Projek FAM-MSN.
Pelawat yang dikemudi bekas jurulatih The Red Warriors (TRW), Yusri Che Lah membuka tirai jaringan pada minit ke-54 menerusi Azhad Harraz Arman.
Azhad Harraz terus menjadi duri dalam daging buat TRW apabila sekali lagi hampir menambah derita tuan rumah pada minit ke-68, namun rembatan kencangnya sekadar melewati gawang tuan rumah.
Tersentak dengan jaringan itu, TRW cuba bangkit menerusi beberapa peluang terhidang namun gagal dinoktahkan ke dalam bentuk jaringan.

Kelantan FC berjaya memperoleh gol penyamaan pada minit ke-83 hasil jaringan menerusi tandukan Chistos Intzidis.
Tuah sekali lagi berpihak kepada Kelantan FC apabila Ismail menghadiahkan jaringan kemenangan buat rumah sekaligus meraih tiga mata penuh. -K! ONLINE.


Lompat pagar, badan melecur rumah kedai terbakar
Oleh NOOR HASLIZA NUSI

24 Julai 2021, 6:15 pm
GEORGE TOWN – Seorang lelaki warga Bangladesh terpaksa berlari dan memanjat pagar sebuah rumah kedai di Jalan Penang di sini dalam keadaan sebahagian badannya melecur akibat kebakaran di bilik kediaman dua tingkat itu petang tadi.
Dalam kejadian kira-kira pukul 3 petang itu, mangsa berusia 41 tahun itu bagaimanapun berjaya diselamatkan sepasukan anggota dari Balai Bomba dan Penyelamat Lebuh Pantai yang tiba ke lokasi kejadian.
Difahamkan, mangsa ialah penjaga premis berkenaan yang merupakan salah sebuah bangunan warisan yang terletak di tengah pusat bandar raya ini.
Pegawai Operasinya, Muzamer Mohd. Salleh berkata, pihaknya menerima panggilan berhubung kejadian berlaku pukul 3.13 petang dan tiba ke situ kurang 10 minit kemudian.
Menurutnya, sebaik tiba di tempat kejadian mendapati kebakaran berlaku di bilik bawah rumah kedai dua tingkat dengan anggaran peratusan kemusnahan adalah 20 peratus.
“Sebaik pasukan tiba, mangsa yang ditemui dalam keadaan melecur di bahagian badan hingga muka itu terus dibawa dengan MERS bomba ke Hospital Pulau Pinang untuk mendapatkan rawatan.

“Kita dimaklumkan yang mangsa sebelum itu cuba menyelamatkan diri dengan melompat pagar rumah kedai untuk meminta bantuan orang awam. Keadaannya ketika itu stabil dan masih sedar,” katanya kepada Kosmo! di sini sebentar tadi.
Katanya, punca kebakaran dan kerugian masih dalam siasatan pasukan forensik bomba. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pahang tawar rumah untuk lapan beradik yatim piatu
Oleh KHAIRULMIZAN YAHYA

24 Julai 2021, 6:47 pm
KUANTAN – Nasib lapan beradik yang menjadi yatim piatu dalam sekelip mata selepas kematian ibu bapa mereka akibat dijangkiti Covid-19 mendapat perhatian kerajaan negeri yang menawarkan rumah untuk mereka sekeluarga.
Menteri Besar, Datuk Seri Wan Rosdy Wan Ismail berkata, kerajaan negeri menawarkan Rumah Rakyat Pahang (RRP) bernilai RM65,000 secara percuma kepada lapan beradik berkenaan.
“Rumah berkenaan akan dibina di kampung asal arwah ibu dan datuk serta nenek mereka di tanah rancangan Felda Kota Gelanggi Dua di Jerantut.
“Sementara menunggu rumah berkenaan siap, rumah sewa sementara akan disediakan dan dibiayai oleh kerajaan negeri,” katanya dalam kenyataan di sini hari ini.
Sebelum ini, kisah lapan beradik itu disiarkan Kosmo! yang kemudian mendapat perhatian ramai selepas mereka menjadi anak yatim piatu dalam sekelip mata apabila ibu bapa mereka meninggal dunia akibat Covid-19.
Arwah bapa mereka, Benyajeed Bernie, 45, meninggal dunia pada 16 Julai lalu, disusuli ibu mereka, Noraini Ibrahim, 43, pada 18 Julai dan mereka lapan beradik berusia empat hingga 19 tahun kini tinggal bersama ibu saudara di Bukit Beruntung, Hulu Selangor.

Dalam pada itu, Wan Rosdy berkata, Yayasan Pahang dan Majlis Ugama Islam dan Adat Resam Melayu Pahang (Muip) akan membiayai pendidikan mereka yang masih bersekolah, manakala Jabatan Kebajikan Masyarakat (JKM) Pahang sedia menyenaraikan mereka sebagai penerima bantuan bulanannya. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929